9 маялда Бергьенлъиялъул парад тIобитIана Каспийскиялдаги. Гитлерил гIащтIичагIазда тIад советияб халкъалъ босараб бергьенлъиялда хурхун республикаялда тIобитIулеб аслияб тадбир гьениб гьабизе хIукму ккаралдаса исана лъабабилеб сон буго. Бергьенлъиялъул Парад байбихьана Каспийскиялъул флотилиялда хъулухъ гьабулел гIолохъабаз майдан къотIун, РФялъул пачалихъалъул ва гьединго Бергьенлъиялъул БагIараб байрахъ босиялдалъун. Пачалихъалъул байрахъ кодоб ккун букIана лейтенант Евгений Левченкохъ, бергьенлъиялъул БагIараб байрахъгун, гьесда хаду-хадув вукIана лейтенант Александр Галактионов.\nГитлерил фашизмалда тIад Советияб улкаялъ КIудияб Бергьенлъи босаралдаса исана тIубана 77 сон. Нилъер улкаялда гьеб къоялда хурхун гIемерал тадбиралги тIоритIана. Лъица щиб бицаниги, чанго нухалда тарих хисизабизе хIалбихьаниги, 9 май хутIана нилъер халкъалъе гIаммаб, киналго миллатазул рекIелъ цого дандерижиялъул гьаракьгун лъалхъулеб, унго-унголъунги халкъияб байрамлъун. Сонал сверила, гIасраби ина, амма щибаб соналъ 9 май тIаде щвейдал наслабазул рекIелъ цIидасан угьдила рагъул майданалда къанщарал умумузухъ бугеб угьи, гьезул цIаралда хъван бахъинчIеб кечI, ахIун бахъинчIеб сарин, тIинкIичIого хутIараб магIу…\nКIикъого миллион бер къанщана ватIаналъе\n9 маялда Бергьенлъиялъул парад тIобитIана Каспийскиялдаги. Гитлерил гIащтIичагIазда тIад советияб халкъалъ босараб бергьенлъиялда хурхун республикаялда тIобитIулеб аслияб тадбир гьениб гьабизе хIукму ккаралдаса исана лъабабилеб сон буго. Пандемия жеги тIубан гIодобцун букIинчIолъиялда бан, гъоркьиса парад тIобитIана гIемерал гIадамалги гIахьаллъичIого. ХIатта, гIемерисел журналистазеги щун букIинчIо гъоркьиса гьенир гIахьаллъизе рес. Исана щвана.\nСагIат ичIго тIубазе дагьалго минутал хутIидал, щвана Каспийскиялъул Ленинил цIар лъураб майданалде. Гьениб кинабго хIадурун букIана парадалде. Трибунаялда аскIор кьерухъе лъурал бакIазда хIурматиял гьалбадерие тарал бакIал чIорого ругоан жеги. Нахъехун кьерда гIодор чIарал чагIазда цадахъ кIусун ругезда гьоркьоб берчIвана Миллияб политикиялъул ва диниял ишазул рахъалъ министр Энрик Муслимовасдаги, Хъвадарухъабазул Союзалъул нухмалъулев МухIамад АхIмадовасдаги, имам Шамилил фондалъул нухмалъулев ГIалиасхIаб Хархачаевасдаги.\nМайданалъул бащалъи ккун букIана къамартIго ретIа-къарал, хъахIал квердаххелал тIад ххурал, автоматги каранде къан эхетарал гIолохъабаз. ХъахIаб, хъахIилаб, гIурччинаб кьералъул рагъулаб ретIел гьезда цIакъ рекъон букIана. Жалгоги гьел цIакъ рекъон рукIана гьеб къоялъ Каспийскиялъул аслияб майдан бакьулъ. ГIадамазул ракIал рази гьаризе хIадурго, хIухьел ккун, Парад байбихьиялъухъ ралагьун чIун рукIана аскариялги. СагIат анцIго тIубазе цо минут хутIарабго гIадамазда гьоркьоб лъалаго багъа-бачари лъугьана. Киназулго кIвар гьенибехун буссана. ХъахIаб Рукъалъул хIакимзабаз бакьулъеги ккезавун вачIунев республикаялъул нухмалъулев Сергей Меликовасде буссана киназулго кIвар. Рохалилаб къоялъ гурони тIад ретIунареб гIурччинаб кьералъул генераласул ретIелги ретIун, орденмедалаз къалъизабураб керенгун вачIунев вугоан гьев. Хадуб бехъерхъун жидерго алаталгун, гьев гIужие восизе рекерана журналисталги телеоператоралги. Цересел кьерда ругел гIадамазул кверги босун, КIудияб ВатIанияб рагъул ветеранасда ва дагьав цевегIан Украинаялдаса вуссарав Донбассалъул бахIарчи Марат Халикъовасда аскIов гIодов чIана республикаялъул бетIер.\nГьединаб сурат букIана парадалда цебе Каспийскиялъул майданалда.\nБергьенлъиялъул Парад байбихьана Каспийскиялъул флотилиялда хъулухъ гьабулел гIолохъабаз майдан къотIун, РФялъул пачалихъалъул ва гьединго Бергьенлъиялъул БагIараб байрахъ босиялдалъун. Пачалихъалъул байрахъ кодоб ккун букIана лейтенант Евгений Левченкохъ, бергьенлъиялъул БагIараб бай- рахъгун, гьесда хаду-хадув вукIана лейтенант Александр Галактионов. КIиясдаго хьолбохъ ва цеве-це- ве вилълъунев лъаб-лъаб офицерги вукIана. Къокъ гьабун абуни, Бер- гьенлъиялъул парадалда, Москва- ялъул БагIараб майданалда, нилъеда цебеккунги бихьараб къагIидаялъ гьабулеб букIана кинабго. Парад рагьана Каспийскиялъул флотилиялъул нухмалъулесул заместитель, контр-адмирал Анатолий Долговас.\nПарад къабул гьабурав флотилиялъул штабалъул нухмалъулев, контр-адмирал Николай Якубовскияс, кьерухъе чIарал рагъухъабазда цевеги лъалхъун иргадал гьезда бар- кана КIудияб Бергьенлъи босаралдаса 77 сон. Щибаб баркиялдаса хадуб гьурраги ахIана. Контр-адмирал нахъвуссун трибунаялде цеве щва- равго, дикторасул гьаракьалъ лъаза- буна гьабсагIат президент кIалъазе вугилан. КIудияб телеэкраналдаса киназдаго вихьана Москваялъул БагIараб майданалъул бакьулъ эхета- рав Владимир Путин\n9 маялда Парадалъухъ балагьун рукIун ратани, нужеда рагIун ба- тила исана гьесул кIалъай тIубанго батIияб букIараблъи. Путинил гьаракь исана кьварун букIана. Украинаялда рагъул кор боркьизе хIаракат бахъарал СШАялъул ва гьезие «гъоркьпалугьанлъи» гьабурал пачалихъаздаса бугеб ракIхвей бахчулеб букIинчIо президентас.\n«Дихъе ярагъ кьун буго, кьварарал умумуца»\n«Гъоркьиса декабралда нижеца хIалбихьана НАТОялъул нухмалъиялъулгун ракълилал кIалъаял гьаризе. Би тIей чIезабизе ва гIадамазда тIад гьабулеб зулму лъугIизабизе ахIана нилъер улкаялъ гьел. Амма гьез нижер гьариялъухъ гIинтIамичIо. ТIадежоялъе гьел тIадчIун хIадурулел рукIун руго Украинаялъул Донбассалда рагъул кор тIадеги гьелегьинабизе. Рагъулаб къуватги яргъил сурсатги цIикIкIинабизе ургъулел ратана гьел. Гьеб буго нахъегIанал гIащтIичагIазул ва къабихIал зулмучагIазул вахIшияб сиясат.\nГьезие бокьун букIана жидерго мурадазда рекъон Россияги хIалтIизе, жидерго зурмида гъоркь нилъер улкаги кьурдизабизе. Амма нилъер кIудияб улкаялъул инсанияталда, ватIаналда, жиндирго халкъалда цере ругел ишалги мурадалги думалъго батIиял руго. Эбелаб ватIан цIунизе, гьелъухъ ахирияб рухI барахщичIого кьезе хIадурал, бахIарчиял гIадамал нилъер рукIин гьезда кIочон батана. Амма нилъ эбелаб гьаялъе абадиялъего ритIухъаллъун рукIин нилъеца бихьизабуна хIалихьатаб агьлуялда.\nЖакъа БагIараб майданалда эхетун руго нилъер кIудияб улкаялъул рикIкIен гIемерал рагъулал бутIабазда хъулухъ гьабулел лебалал васал гурелги, Украинаялда хасаб рагъулаб операциялда гIахьаллъи гьабулел рукIарал гIолохъабиги. Гьел гьанире рачIана Донбассалда- са, битIахъего, рагъул кор гьелегьун букIараб рагъул майданалдаса.\nКIудияб ВатIанияб рагъул заманалда гIаммав тушманасда данде рагъулел советиял аскаразда гъорлъ гIемер рукIана Украинаялдаса азаазар рагъухъанги. Доб мехалъ нилъ вацлъиялда, берцинлъиялда рукIана. Нилъеда кидаго кIочон теларо гьезул цIарал. Жакъасеб Украинаялъул аслуго билараб цIияб наслуялда кIочон таниги, гьезул бахIарчиял ишалги цIарги нилъеда кIочон гьечIо.\nГьединго кIочон гьечIо нилъеда союзалъулаб армиялда цадахъ гъеж гурун, Гитлерил гIащтIичагIазда данде рагъулел рукIарал СШАялъул рагъухъабиги. Дида лъазабуна жакъасеб парадалда гIахьалъи гьабизе бокьун рукIарал, чIаго хутIарал ветераназе СШАялъул нухъмалъиялъ нух къан бугин жакъа гьанире рачIине. Амма дица жакъаги бетIер къулула СШАялъул ветераназе, 77 соналъ цере дир умумулгун цадахъ гьез хIехьараб къоялъухъ, баччараб захIматалъухъ ва бищунго аслияб жо - гьез тIураб биялъухъ.\nБакътIерхьул улкабазе бокьунилан, тарих жакъа хисуларо. Гьез нахъе хъвагIазе гуро нилъер умумуз ункъо соналъ би тIураб ВатIаналъе гIоло. Гьезул бидуца хъвараб тарих нахъе бикIизе жакъа лъилниги ихтияр гьечIо ва гьезул къуватгун бажариги гIоларо гьелъие.\nЧIахъаги нилъер КIудияб Бергьенлъи. Рагъда къанщарал нилъер умумузе абадияб рецц. Гьурра!»\nГьединаб, кIудияб магIна жаниб лъураб, кIалъай гьабуна президен- тас. Гьел рагIабаз чанги чиясул рекIелъ би гьалдезабун батила. Ва чанги гIолохъанчиясулъ цIидасан ярагъ кодобе босизе бугеб гъирашавкъ борчIизабун батилеблъи хIакъаб буго.\nГьесдаса хадув кIалъана нилъер республикаялъул бетIер Сергей Меликовги. СШАялъул ва бакъбаккул улкабаздехун бугеб ццимги рокьукълъиги загьир гьабуна гьес.\nМеликов кIалъан вахъиндал, улкаялъул гимналъухъги гIенеккун, майдан къотIун ана парадалъул гIахьалчагIи. Кьералда, каранде автоматалги къан, разиял гьурмалгун цересан унел гьезухъ балагьидал, рохалил ва чIухIиялъул асар рещтIуна рекIелъ. Буго Бергьенлъиялъул Парадалда жанибги цо бицун бажарулареб берцинлъиги, балъгояб къуватги, эбелаб ватIаналдаса бугеб чIухIи цебе рехулеб борхалъиги.\nКаспийскиялъул ахирияв ветеран\nПарадалъул официалияб бутIа лъугIигун, цоцада аскIоре инеги, суратал рахъизеги эркенго рукIинеги рес щвана гIадамазе. Гьениб лъай-хъвай ккана дир Каспийскиялда гIумру гьабун вугев ГIахъуша районалдаса КIудияб ВатIанияб рагъул ветеран Муса Багьавудиновасулгун. Исана гьес бан буго 98 сон. КIудияб ВатIанияб рагъул гIахьалчагIазул Каспийскиялда, жакъа чIаго ругезул, цо гьев гурони ватиларин хIисаб гьабуна дица. Кин батаниги, рагъул ветераназул гьев тун батIияв чи 9 маялъул парадалда вукIинчIо. Киназулго пикру гьесдехун буссун букIана. 98 сон барав ветеранасухъ къокъабго букIаниги, интервью босизе ирга щоларого рукIана республикаялъул ва федералиял телеканалазул журналистал. Гьезул гурулъа цевеги ворчIун, диеги рес щвана гьесие чанго суал кьезе. КIиго кIудияв вац чIванилан чIегIер бараб кагъат бачIун хадуб, 1943 соналъул риидал ун вуго ГIахъуша районалдаса гIолохъанчи Муса фронталде. Рагъул нух байбихьун буго Кавказалдаса тушман эркен гьавулаго. Вагъулаго Сталинградалде, гьениса Европаялъул ракьалде щун вуго Муса Багьавудинов. Чехиялъул тахшагьар Прагаялда лъукъун вуго. Лъукъел захIматаб батун, тохтурзабаз госпи- талалдаса рокъове валагьизавунин жив 1945 соналъул их тIаде щола- гоян бицана гьес. Бергьенлъиялъул хIакъалъулъ рохалилаб хабар гье- сухъе щун буго инсул росулъе нахъ вуссун хадув. 98 сон баниги, гIураб чIаголъиялда вугоан гьев.\nГьединаб букIана 9 маялъул Парад Каспийскиялда. Тахшагьар МахIачхъалаялда, гьединго респу- бликаялъул киналго шагьараздагун районазда «ХвелгьечIезул аскар» абураб акцияги тIобитIана. Рагъдаса руссинчIел жидерго умумузул сураталги кодор ккун, гьеб къоялъ къватIиве вахъана аза-азар чи. 2012 соналда Сибиралъул ракьалда, Томск шагьаралъул жамгIиял хIаракатчагIаз кьучI лъураб гьеб акциялъул рахъ ккуна тIубараб улкаялъ. Пандемиялъул заманалда гьоркьоб къотIун букIараб гьеб бергьун кIудияб тадбиралъ исанаги миллионал наслабазул вакилзаби цолъизаруна.\nДругие материалы в этой категории: « Мармар-гьецIоялда хъван руго цIарал\tЦIадулгун лъел балагьал нахъчIваялъул бицана »


Сдам квартиру 1 комнатую у метро Новогиреево за 32000 руб.\nСдам квартиру 1 комнатую у метро Новогиреево за 40000 руб.\nСдам квартиру 1 комнатую у метро Новогиреево за 30000 руб.\nСдам квартиру 3 комнатую у метро Новогиреево за 45000 руб.\nСдам квартиру 1 комнатую у метро Новогиреево за 35000 руб.\nСдам квартиру 1 комнатую у метро Новогиреево за 36000 руб.\nСдам квартиру 2 комнатую у метро Новогиреево за 45000 руб.\nСдам квартиру 3 комнатую у метро Новогиреево за 30000 руб.


ГьатIан къоялъ Гъизляралда ккана гьадинаб лъугьа-бахъин: Исламалъул байрахъалги тIад рухьараб бертадул чанго автомобильги чIезабун полициялъул хIалтIухъабаз тIалаб гьабуна гьел нахъе рахъеян. Гьелъие гIилла тIалаб гьабизе лъугьарал бертадул гIахьачагIазул чанго чи вухун шагьаралъул цIех рехалъулаб изоляторалъур тIамун руго.\nБерталъ рукIарал чагIазул щуго чи вугин гьабсагIат Гъизляралъул цIех-рехалъул изоляторалда жанирилан абураб баян кьуна информ алатаз итни къоялъ, амма хIакъикъаталдаги жанир тIамуразул къадар 25 чи вугилан бицана лъугьа-бахъин ккараб бакIалда вукIарав МахIмудов ХIажимухIамадица.\nЦIунтIа мухъалдаса жамгIияв хIаракатчи ккола. ГьатIан къоялъ ккун буго гьеб хIужа. БахIарайги ячун Гъизляралдаса магIарухъе унел чагIи чIезарун руго гьел низам цIунулез. «Лаилагьа иллалагь, МухIамад Расулуллагь» абурал рагIаби тIад хъвараб чанго байрахъ букIун буго гьазул автомобилалда тIад бухьун. Гьел байрахъал нахъе рахъейин чIун руго гьазда полициялъулал.\nЩайин гьел нахъе рахъизе колел, мажгиталъул тIохаздаги, зияратаздаги цогидал гIемерал бакIаздаги чIван рукIунин гьел байрахъал гьезул бугеб къварилъи щибилан чIун вуго ХIажимухIамад. Гурин бегьуларилан кингоги низам цIунулел чIечIеб мехалъ бахъун буго гьез байрахъ нахъе.\nАмма иш гьелда къокълъичIого полициялъул хIалтIухъабаз бертадул аватомобилалда рукIаразул цояв довегIанги вачун байбихьун буго теркIезавизе:\nМахIмудов ХIажимухIамад: « Байрахъалги нахъе рахъун нижер тIоцебесеб автомобиль багъарулеб мехалъ рачIун полициялъулаз вачун ана цогидаб автомобилалъув вукIарав гIолохъанчи ва гьев цIацIазе байбихьана гьез.\nГьеб мехалъ вацасе кумек гьабизе векерун арай гьесул яц кквезеги ккун гIодой речIчIана полициялъулаз, гьелъ кара-биххинабурав вацги гьесда тIад хурхун ккана тунка-гIуси. Гьеб мехалъ гьесие кумекалъе рортун ана жеги 20 -ниги гIолохъанчи. Квешаб кьаби ккана гьениб».\nГьеб бада-гъудуралда гьоркьоб полициялъулаз кьабун захIматаб хIалалда ругел лъабгоял рагIула гьабсагIатги цIех-рехалъул изоляторалда жанир тIамун. ХажимухIамадица бицунелда рекъон гьезие тохтуразабазул кумекги щун гьечIо жеги.\nБертадул гIахьалчагIаз полициялъул хIалтIухъабазде тIадекIацIи гьабун бугин ва гьелда рекъон уголовниябгун процессуалияб кодексалъул 91 статьялда рекъон гIайиб гIунтIизабулеб бугин гьездейилан бицана Эркенлъи радиоялъе Дагъистаналъул жанисел ишазул министерлъиялъул пресс-хъулхъалъул нухмалъулев хисулей ГIубайдатова Фатинаца.\nБертадул гIахьалчагазухъ аватомобилада чIван рукIарал барахъазда рукIанин экстремизамалъул нухде гIадамал ахIулел игIланалилан рикIкIунеб буго гьелъ:\nГIубайдатова Фатина: «Исламалъул байрахъал рукIинчIо гьел, лъалеб букIахъе экстеримзмалде халкъ ахIулеб рагIаби тIад хъварал байрахъал бегьуларилан абидал полициялде дандечIун руго гьеб гIиллаялдалъун жанирги тIамуна. Гьезда цадахъ гьединго рукIана лъабго чIужугIаданги, гьел рачIинахъего рокъоре риччан тана.\nБертадул аватомобилалда релълъаралги гьел рукIинчIо. Гьеб динияб политикияб суалалде гъорлъе лъугьине дие бокьун гьечIо. Нижеда тIадаб буго гIадлу-низам чIезабизе.\nАмма МахIмудов ХIажимухIамад рази гьечIо гьеб баяналда. «Лаилагьа Илаллагь, МухIамад Расулуллагь» абураб рагIабазда жаниб кинаб экстремизмалъулаб магIнайин букIунебилан абулеб буго жамгIияв хIаракатчияс\nМахIмудов ХIажимухIамад: «РукIинчIо гьединал хъвай-хъвагIаял байрахъазда. «Лаилагьа Илаллагь, МухIаммад Расулуллагьилан» абурал рагIабазда гъорлъ кинаб экстермизамалъулаб магIна букIунеб, бетIер сверуниш гьел ругел? Ниж гIабдалзабийиш ругел гьединал барахъалги росун бертин тIобитIизе? ГIадамал релъизарулеб хабар щай бицунеб?! Гьел байрахъал рукIана февралалъул микьабилеб къоялъ МахIачхъаялда тIобитIараб митингалдаго рукIарал».\nПолициялъул хIалтIухъабаз жидеего гьабураб ракIбакъваялъул хъвараб гIарзагун Дагъистаналъул жанисел ишазул министрасухъе ине ракIалда буго ХIажимухIамадида. Гьединго гьеб лъугьа-бахъиналъул хIакъалъулъ гьес лъазабун буго инсанасул ихтиярал цIунулездаги.


"Исламияб пачалихъалъул" Сириялда ругел позициязда щвезарурал авиакьабияз исламистазул ресал талхизарун руго\nСириялда ругел «Исламияб пачалихъ» гIуцIиялъул позициязда щвезарурал авиакьабияз талхизарун руго исламистазул къуватазул киналго ресал. Гьелъул хIакъалъулъ лъазабулеб буго Цолъарал Штатазул рагъул къуватазул Штабазул нухмалъулезул комителалъул бетIер генерал Мартин Дэмпсица.\nГьесулго рагIабазда Сириялда рагъулаб операция халат бахъинабиялъе къваригIун вуго 15 азарго рагъулав. Дэмпсица рикIкIунеб буго, гьеб операциялде журазаризе кколин сириялъул оппозициялъул гIодорриччарал къуватазул къокъабийин.\nСириялда «Исламияб пачалихъалъул» къуватазде данде Цолъарал Штатазул нухмалъиялда гъоркь операция тIобитIиялъул халкъаздагьоркьосел къуватазда гIахьаллъулеб буго 40 гIанаб улка, гьездаго гъорлъ ГIагараб Машрикъалъул улкабиги.\n26 сентябралда Британиялъ, Бельгиялъ ва Даниялъ тасдикъ гьаруна ГIиракъалда ругел исламистазул позициязда аваикьабиял щвезариялъул хукIмаби.


Алиса Алдашева - RFE/RL Author Bio - Радио Эркенаб Европа/Радио Эркенлъи\nАвтор Алиса Алдашева\nШколалда зулму: гIайибиял щал?\nХIеж 2016 - ресал ва хьулал\nЖалалдиновасул вацгIал рокъове виччан вуго\nРакь багьариялъул хIинкъи кинаб бугеб Дагъистаналда?\n"ХъахIалда хъахIабин, чIегIералда – чIегIерабин абизе заман щун буго"\nКенхи росулъа Рамазан Жалалдиновасул хъизам 13 маялъул рогьалида Дагъистаналъул гIорхъоте рехун руго хIал гьабун Чачан республикаялдаса нахъе ритIун.\nПрокуратураялъ дагIба балеб буго Эфендиеваздехун\nДагъистаналъул прокуратураялъ Дагъистаналъул бетIерасдехун хитIаб гьабулеб буго республикаялъул тIалъиялъул ва бетIерасул администрациялда хIалтIулесул вац гьеб идараялъул нухмалъулевлъун тIамун вукIиналда бан.\nХаржалги пенсиялги дагьлъизе руго\nРоссиялъул экономика нахъе ккеялдаса цIунизе букIиналъе гIоло улкаялъул Экономикияб цебетIеялъул министрелъиялда ракIалда буго гIагараб букIинеселда гIадамазул реалияб тIаде щолеб мухь дагь гьабизе.\nБизнесалъул гIарцудаса бюджеталъул гIарацго хирияб хъулухъчагIазе\nДагъистаналда 104 азаргоялдаса цIикIкIун лъимер цIалулеб буго кIиабилеб ва лъабабилеб сменаялда. Гьеб къадар дагьлъизабиpе рес гьечIила федералияб бюджеталдаса биччалеб гIарац дагьлъулеб букIиналъ. Бугеб ахIвал-хIалалда кумекалъе рачIине бегьулаан бизнесчагIи, жидеца лъай кьеялде инвестициял гьаризе рес бугел. Амма бизнесчагIи гIедегIулел гьечIо школал разе.\nРесукъазде ирга Дагъистаналдаги щвана\nРиххун инел минабахъа гIадамал щай нахъе рахъинаруларел?\nДагъистаналъул нухмалъиялъул информациялъул блокалда хиса-басиял гьаруна\n20 апрелалда Дагъистаналъул нухмалъиялда ккана иргадулал хиса-басиял. Печаталъул министр Азнавур ХIажиев нахъе вахъун, гьесул бакIалде тIамун йиго «Дагестанская правда» газеталъул бетIерай редактор Бурлият Токбулатова.\nВасас жамгIияб бакIалда ясалда квер хъванани…»\nХХ гIасруялъул авалалдаги ригьнал росу-ракь тIун къватIиса чагIигун гьари гIадлъулеб букIун батани, жакъа къоялде гьеб гIадатияб ишалде сверун буго.


Библейский семинар по изучению книги Деяний святых Апостолов | Храм святого благоверного великого князя Димитрия Донского в Северном Бутово г. Москвы\nГлавная » Медиатека » Лекции » Библейский семинар по книге Деяний святых Апостолов (прот. Олег Стеняев)\nБиблейский семинар по изучению книги Деяний святых Апостолов\nБиблейский семинар по книге Деяний святых Апостолов. Лекция 1. 2015.09.11\nБиблейский семинар по книге Деяний святых Апостолов. Лекция 2. 2015.09.25\nБиблейский семинар по книге Деяний святых Апостолов. Лекция 3. 2015.10.09\nБиблейский семинар по книге Деяний святых Апостолов. Лекция 4. 2015.10.23\nБиблейский семинар по книге Деяний святых Апостолов. Лекция 5. 2015.11.27\nБиблейский семинар по книге Деяний святых Апостолов. Лекция 6. 2015.12.11\nБиблейский семинар по книге Деяний святых Апостолов. Лекция 7. 2015.12.25\nБиблейский семинар по книге Деяний святых Апостолов. Лекция 8. 2016.01.29\nБиблейский семинар по книге Деяний святых Апостолов. Лекция 9. 2016.02.12\nБиблейский семинар по книге Деяний святых Апостолов. Лекция 10. 2016.02.19\nБиблейский семинар по книге Деяний святых Апостолов. Лекция 11. 2016.02.26\nБиблейский семинар по книге Деяний святых Апостолов. Лекция 12. 2016.04.08\nБиблейский семинар по книге Деяний святых Апостолов. Лекция 13. 2017.01.27\nБиблейский семинар по книге Деяний святых Апостолов. Лекция 14. 2017.02.10\nБиблейский семинар по книге Деяний святых Апостолов. Лекция 15. 2017.10.06\nБиблейский семинар по книге Деяний святых Апостолов. Лекция 16. 2017.10.20\nБиблейский семинар по книге Деяний святых Апостолов. Лекция 17. 2017.12.22\nБиблейский семинар по книге Деяний святых Апостолов. Лекция 18. 2018.01.26\nБиблейский семинар по книге Деяний святых Апостолов. Лекция 19. 2018.05.11


Диваналъ чIезабизегIан, чи гIайиб гьечIевлъун рикIкIиналъул принцип ва чанго цоги къанун хвезабулеб бугин жиндирго лъазабиялдалъун Чачан республикаялъул бетIерасин, лъазабуна ГIазаб кьеялде данде комитеталъул бетIер Игорь Каляпиница. Гьесул рагIабазда, республикаялда гьединаб практика цебеги загьирлъулеб букIана. Амма гьанже гьелъул хIакъалъулъ нахъе-цеве балагьичIого тIубарав республикаялъул бетIерас лъазабулеб мехалда, гьеб кколин ахирисес пачалихъалъул къанунал рикIкIине гьечIин абурал рагIабазда гъоркь жиндирго гъулбас лъей гIадаб жойин, абуна нижер программаялъе ГIазаб кьеялде данде комитеталъул бетIер Игорь Каляпиница.\nИгорь Каляпин: «Бихьухъе, Рамзан Къадиров хIадурав вуго Россиялъул къанунал жинде данде кколарин абизецин. Дида ккохъе, гьеб лъазаби гьес боевиказе гуреб гьабураб, гьес гьеб лъазаби гьабуна жамгIияталъе. Гьединаб къагIидаялда Къадировас абулеб буго, жидеда къанунал рихьуларин, жидеца Россиялъул къануназда рекъон тIокIаб хIалтIи гьабизе гьечIин, жидеца проблемаби гIадатазда рекъон рагIалде рахъинаризе ругин».\nЧачан республикаялъул нухмалъулев Рамзан Къадировасул лъазаби къануназде данде кколарин абун Каляпиница лъазабуна Россиялъул Генералияб прокуратураялъул ва ЦIех-рехалъул комитеталъул бутIрузухъе хъвараб хитIабалда.\nИгорь Каляпин: «Гьединаб лъазабиялда жал рази рукIин бихьизабизе Бастрыкинги Чайкаги хIадурал ратани, щибха абилеб! ГIадамазда лъан гIаги букIинаха, гьезул идарабазде хитIаб гьабиялъул кинаб гIаги магIнаги пайдаги букIунареблъи».\nКаляпинил хIаракатчилъиялъе гьесул фамилиял рехсечIого къимат кьолаго, Рамзан Къадировас гьесде гIайиб гIунтIизабуна, гьес террористазе кумек гьабулеб бугинги абун.\nРамзан Къадиров: «Цебе дица лъазабун букIана, гIагаразул жидерго лъималазул хьвада-чIвадиялда бан жаваб кьезе кколеб букIиналъул хIакъалъулъ, нагагьлъун гьез гьел чIезаричIони яги полициялде хитIаб гьабичIони.\n14 декабралда Грозныялда тIобитIана хъачагълъиялде данде республикаялъул нухмалъиялъ тIобитIулеб къеркьеялъул рахъ ккуразулин абураб гIемер чи гIахьаллъараб митинг. Гьелъул хIасилазул бицунаго, Къадировас лъазабуна, чачаназул халкъалъ хъачIаб къимат кьунин терроризмалъе ва акциялъул гIахьалчагIаз тIалаб гьабунин хъачагъазе кумек гьабулел чагIи хъачIаб тамихIалде гъоркье цIай. Бандитазе кумек гьабулел гIадамазул цIакъ ракI хвезе бугин жидецаго гьабураб жоялда банин, жубана Къадировас.\nМитингалда хадуб ГIазаб кьеялде данде комитеталъул оффисалда цIа рекIана.\nЖинцаго абухъе, Каляпинил ракI хун буго, Чачан республикаялъул нухмалъиялъ ахIараб митингалде цIакъ гIемер халкъ бачIун букIиналда хурхун, хасго гьеб акциялъул магIнаялда нахъ бахчараб хIакъаб мурад лъалеб букIиналда бан. Гьелдаго цадахъ гьесда бичIунеб рагIула авторитарияб нухмалъиялъул прессалде гъоркь ругел гIадамазул хьвада-чIвадиги. Аммайин абулеб буго гьес жидеца чачаналъ жидерго хIалтIи халат бахъинабизе бугин, кинал захIмалъаби жидер комитеталъе гIуцIулел рукIанигиян.\nИгорь Калаяпин: «Нижер ракIалда буго хIалтIи халат бахъинабизе, гьеб гьанжеялдего халат бахъинабулебги буго. Гьелда бан лъилниги кинабгIаги щаклъиги букIине кколаро. Дие бокьун буго гIадамазда бичIчIун букIине, нижер юристазул хIалтIи хурхараб гьечIо гIицIго оффисалда гIодор чIун рукIиналда. Нижер юристазул хIалтIи букIуна диваназда, прокуратураялъул ва цIех-реххалъул комитеталъул идарабазда. Оффисин абуни, гьеб ккола гIицIго документал хIадурулеб яги цо-цо нухалда къварагIел ккараб мехалда гIадамал кьижулеб бакI. Дир пикруялда, чачаназе абизегIанаб ками ккезе гьечIо нижер юристаз документал Ставрополалда яги Дагъистаналда хIадурулел ругони. Ниж балагьила кинаб хIал букIине бугебали, нагагьлъун къварагIел бугони, оффис букIине бегьула цоги бакIалда.\nНижерго хIалтIи щиб кканиги чачан республикаялъул территориялда нижеца халат бахъинабизе буго. Байбихьараб цогIаги иш нижеца рагIалде бахъинабичIого толаро.\nДида бихьулеб буго, Грозныялда гьабураб тIадекIанциялда гIага-божарал камурал, гьел чIварал ратиялде хьулал ругел чачаназул рокIол унти чачаназул нухмалъиялда нижеде данде буссинабизе бажарун букIин».\nГьелго къояз чачаналъ маскаби хурал гIадамаз цIа гъуна Грозныялде тIадекIанцIи гьабиялъул щаклъи бугел гIадамазул гIагаразул чанго рукъалда. Цо-цо инсанасул ихтиярал цIунулезул ва журналистазул пикруялда, гьеб ва Игорь Каляпинил гIуцIиялъул оффис бухIи кколеб батизе бегьула Къадировасул лъазаби гIумруялде бахъинабиялъул гIаламат.\nКаляпинил пикруялда, Рамзан Къадировасул лъазаби ва хьвада-чIвади Россиялъул къанун цIуниялъул идарабазул вакильзабаз ва улкаялъул нухмалъиялъ букIине кколеб жаваб кьечIони, гьеб букIине буго нилъер улкаялъ репрессивияб, авторитарияб пачалихъалде гьабураб иргадулаб кIудияб гали. Гьеб букIине буго Россиялъул Федерациялъул Конституциялда тIасан кIудияб гали.\nИгорь Каляпин: «Гьеб хIужжаялда хурхун жалго чачаназул жамгIияталда жаниб кинаб букIаниги протест загьир гьабичIони, къватIисан рази гьечIолъиялъул пикруялъ ахIвал-хIал хвасар гьабуларо. КъватIисанин дица абулеб мехалда, гьеб ккола гIицIго Москваялда букIа, Петербургалда букIа, Гъоркьияб Новгородалда букIа гIадамаз гьединал къагIидаби какулел рукIиналъ, проблемаби рагIалде рахъунарин, абураб жо.\nДица гьабуна дирго лъазаби, метер пресс-конференция букIине буго инсанасул ихтиярал цIунулеб чанго гIуцIиялъул. Гьениб жидерго позиция загьир гьабизе буго гьезул хIаракатчаIгаз. Пуланаб багъа-башари гьелда бан букIине бегьула. Дирни хьул буго жиделъ бихьинчилъи бугел Пачалихъияб Думаялъул цо-цо депутатаз жидерго позиция загьир гьабизе букIиналде.\nАмма гIагалигун абила, жибго чачаналъ цо-цояз загьир гьарулел руго гьединаб галиялда рази рукIиналъул пикраби. Жидее гьел яргъид гIуцIаразул гIага-божарал рихарал ругин, жидеца гьел унгоги нахъе къотIизе ругин. Къадировас битIун абулеб бугин, жидер умумузги гьедин гьабулеб букIанин.\nГьеле чачаназул парламенталъул спикер Дукваха ГIабдурахIмановасги абулеб буго гьедин. Гьесни дунги рикIкIунев вуго балъгояв террористлъун. Гьес абулеб буго Каляпиница чачаназул жамгIияталда малъизе кколарин, кинаб къагIидаялда ишал тIуразаризе кколелалиян. Гьесги абулеб буго жидеца жидерго гIадатазда рекъон, проблема рагIалде бахъинабизе бугин. Амма дида ракIалда гьечIо кинал гIадатазда рекъон, полициялъулазе изну бугеб гIайибги чIезабичIого, гIадамал нахъеги къотIун гьезул минаби кьагьизаризе».\n«Юрист хIисабалда, Конституциялъул гарант хIисабалда дуца цIунизе ругищ жидеца терактал гьарун рукIин чIезаричIел ва тамихIалъул хIукмуцин гьабичIел гIадамазде гIагарлъи бугел гражданал?\nГьезул рукъзал рухIулел руго. Чачаналъ цого-цо бугеб инсанасул ихтиярал цIунулеб гIуцIиялъул офисалда чIухь балеб буго, гьелда цIаги гъун букIана. Щиб гьелда бан гьабизе кколеб?» Терактал гьариялъул гIайибал жидеде гIунтIизабуразул гIагарлъиялъе тамихI гьабизе букIиналъул хIакъалъулъ лъазабун, Рамзана Къадировас Чачан республикаялда Россиялъул Федерациялъул къанунал хIакъикъаталдаги хIалтIулел гьечIин де-факто лъазабунинги абун, гьединаб суал кьуна Россиялъул президентасе пресс-конференциялда Ксения Собчакица. Чачаналъ ахирисеб заманалда лъугьарал хIужжабазда бан кинал гIаги пикраби загьир гьарун рукIинчIев Владимир Путиница суалалъе жаваб кьолаго абуна гьадин.\nВладимир Путин: «Террористазул гIагарлъиялда, гьезул рукъазабазда ва гьезул гIагарал республикаялдаса нахъе къотIиялда бан Рамзан Къадировас гьабураб лъазабиялъул ва цогидалъул хIакъалъулъ... Узухъда гьаниб дир гьечIо ва букIине рес гьечIо цогидаб пикру. Россиялда киназго тIуразаризе ккола къанунал ва щивниги риккине бегьуларо гIайибиявлъун, гьединавлъун гьев диваналъ чIезавизегIан.\nАмма гIумруялда дагьалъ батайихъаго букIуна, гьумру бигьаяб жо гуро. Антитерористиял къуватазул практикаялъ бихьизабухъе, терактал гьарулел гIадамазул гIага-божаразда аслияб къагIидаялда лъалеб букIуна гьезул хIакъалъулъ. Амма гьелъ лъиениги, Чачан республикаялъул бетIерасеги гьездаго гъорлъ, ихтияр кьолеб гьечIо диваналъул хIукму гьечIого тамихI гьабизе».\nГьедин батани, кколищ Россиялъул президентасул рагIаби, инсанасул ихтиярал цIунулез рикIкIунхъе, битIахъего улкаялъул къанунал ва конституция хвезабурав Къадиров данде кколеб тамихIалде гъоркье цIазе вугин абураб? Информалатазул авторазул цоязул пикруялда, тIоцебе рагIунхъе Путиница Къадировасул цIар рехсон абураб хъачIалин кколел рагIаби хадур руссана гьесул рахъ кквеялъул каламалде, гьеб букIанин эмоциялъул карачелалда гьарурал лъазабийин, унгоги терактал гьаруразул гIагаразда аслияб къагIидаялда лъалеб букIунин гьелъул хIакъалъулъин абун.\nМашгьурав журналист ва политолог Алик ГIабдулхIамидовги божулев гьечIо Россиялъул президентас чачаназул нухмалъулесе тамихI гьабизе букIиналда.\nАлик ГIабдулхIамидов: «Дир пикруялда гьесде асар гьабиялъул кинал гIаги тадбирал рукIунаро. Пачалихъалъул бетIерас лъазабуна гури, гьесул киналго галаби рукIанин къануналъул гIорхъабаздайин. Гьединаб къагIидаялда гьес иргадулаб нухалда бихьизабулеб бугин ккола дида, жинцаго пачалихъалда билъанхъизабизе ракIалда бугеб политикайин. Гьесго абичIишха цингиги, гьеб лъазаби гьес эмоцияз цIараб хIалалда гьабунин. Гьесул гьединаб лъазаби чачаназул халкъалъеги бокьун букIанин рагIизейин. Гьединлъидал дица рикIкIуна, Къадировас бан кинал гIаги санкцияби рукIунарин».\nГIабдулхIамидовасулалдаго релъарал пикраби загьир гьаруна нижер программаялъе машгьурай адвокат Сапият МахIамадовалъги.\nСапият МахIамадова: «Дида тIоцебесеб нухалъ гуреб рагIунеб бугеб Къадировасул къануназде кинниги данде кколарел лъазабиял. ТIалъиялъ гьезие кинабгIаги къимат кьечIо. Гьаб нухалдаги абулеб бихьуларищха, гьесие гьедин гуреб абизе бокьун букIарабин.\nДир ботролъе пикруцин бачIунаро, республикаялъул бетIер Къадиров кинаб букIаниги жавабчилъиялде гъоркье цIазе бегьиялъул. Гьесин абуни, битIахъего хвезабулеб буго пачалихъалъул конституцияги къануналги. Гьес рагьараб къагIидаялда ахIулел руго чияр буголъи хвезабиялде. Цогидаб жоялъул бицинчIого, гьебцин буго къануналда рекъон, хъулухъазде балагьичIого чи тамихIалде гъоркье цIай тIалаб гьабулеб статья. ЧIан-къотун абила, гьесие кинабгIаги тамихI гьабуларо».\nПрезидентасуло пресс-конфренциялда хадуб LifeNews-салъе комментариял гьарулаго чачаназул нухмалъулесул пресс-секретарь ГIалви Каримовас лъазабуна, Собчакица абураб кколин бугътан ва жидеца гьелъул лъазаби жаваб кьечIого тезе гьечIин.\nГIальви Каримов: «Рамзан АхIматовичас Конституция хвезабулеб гьечIо, гьес цогидаз гьеб хвезабизеги биччаларо. Рамзан АхIматовичас жавабчилъиялъул хIакъалъул абулеб мехалда, гьес абулеб буго мухIканал гIадамазул жавабчилъиялъул хIакъалъулъ. Гьединаб лъазаби гьабулеб мехалда гьесда кIоларо абизе, гьале гьадинав, додинав чийин. Бицен гьабулеб буго, мухIканал гIадамаз гIагарал рукIиналда бан мухIканал террористазе квербакъи гьабулеб букIиналъул. Къануналда рекъон, гьезда тIадаб букIана низам цIунулезда гьезул хIакъалъулъ лъазабизе. Нижер руго юристал. Нижеца узухъда, республикаялъул бетIерасде гIунтIизарулел бугътаназда релъарал гIайибал жаваб кьечIого толелги рукIинчIо тезеги гьечIо».\nСапият МахIамадовалъул пикруялда, Къадировасул пресс-секретарасул лъазабиялъги тIокIаб нухалда бихьибизабулеб буго, Чачан республикаялъул бетIерасда гIайиб чIезабулареблъи.\nМахIамадовалъул пикруялда, Чачаналъ терроризмалде гIахьаллъи бугезул гIагаразе тамихI гьабулеб къагIида цебего хIалтIизабулеб букIана. Гьанже гьелде кIвар буссинабиялъе багьана ккола Къадировас гьединаб лъазаби гьаби, ва гьелда сверун ажиотаж багъари. аммайин абулеб буго юристалъ, гьединал къагIидаби цо-цо нухалъ Дагъистаналдаги хIалтIизарулин.\nСапият МахIамадова: «2014 соналъул байбихьуда рукIана гьадинал хIужжаби. Мисалалъе чIвалев вуго пачалихъалде данде чIарал къокъабазул гIахьалчи. Хадуб гьезул жидерго яги эбел-инсул рукъзал кьвагьаризе байбихьана. Хасавюрталъул мухъалдаги, дида лахъе, кьвагьизаруна боевиказул гIагаразул рукъзал. Цо нухалъни тазият унеб мехалда къватIире рачана чIварасул эбел-эмен ва гьезул рукъ кьвагьизабуна. Гьединаб чанго лъугьа-бахъин букIана. Доб мехалъги киналго тамашалъун рукIана, боевикни чIван вугин, гьесул-эбел-инсул кинаб хурхен бугеб гьес гьабураб такъсиралде абун. Гьелде кинаб гIаги реакция. лъацаниги загьир гьабичIо."


25 февралалда Дагъистаналъул нухмалъулес чIагояб эфиралдасан жавабал кьуна дагъистаниязул суалазе.\nБащдаб лъагIалида жаниб гьабураб лъабабилеб эфир ккола гьеб. Гьединлъидал тIокIалъ чIечIого гьарулел эфирал гIадамазда чIалгIунилан, интернеталдасан ГIабдулатIиповасде гIайиб-гъвел гьабулел чагIи камун рукIинчIо.\nАмма гьес жинцаго гьеб гара-чIвариялда цIар лъуна араб соналъул хIасилал гьариян.\nЧIагояб эфиралъул байбихьуда Рамазан ГIабдулатIиповас абуна ахираб 20 соналда жаниб республика букIанин чанго батIияб ахIвал-хIалалде ккун, тIалъиги букIанин загIипаб.\nГIадамалги рукIанила къватIул харбаздаги кьучI гьечIел баяназдаги хадур лъугьун. Гьединлъидал жинца нуж ракIрагьараб гара-чIвариялде ахIулел ругилан абуна президентас.\nДагъистанияздехун жиндир лъикIаб бербалагьи букIунила гьезул миллаталъухъ, динияб бербалагьиялъухъ ва цогидалъухъ балагьичIого.\nРеспубликаялда гIоларел школазулги, нухазулги, азарханабазулги суалазда цадахъго гьениб борхана Гъизляралъул коньяк гьабулеб заводалъул суалги.\nПрессаялдасан кутакалда гIайиб-гъвел гьабулеб буго ГIабдулатIиповасде\nГъизляралъул коньяк гьабулеб завод цо хасав чиясе бичизехъин бугин, гьелъие гIоло гьенив нухмалъулевги хисун вугилан.\nАмма Рамазан ГIабдулатIиповас абуна 1 млрд 400 млн гъурщиде чорокаб спирт кьабулел ратанин гьел.\nРамазан ГIабдулатIипов: «Дица гьеб процесс чIезабуна. Цин акционерияб гIуцIиги гьабун, приватизация гьабизе ккола гьелъие. Гьелъие гIоло дица дове тIамун вуго бищун лъикI чогърол иш лъалев СагIадулаев МухIамад.\nГьеб заводалдаса магъалабазул 300 млн гъурущ щун гьечIо республикаялъул бюджеталъе. Млрд гъурщил налъиги буго гьелда тIад. Гьениб хIалтIизабулеб букIараб чорокаб спирт хIалтIизабун бажарулеб жо гуро. Гьелъул коньяк гьабун бажаруларо.\nГьединлъидал завод цIунизе гьабураб хIукму букIана гьеб дица».\nАхираб заманалда республикаялда тIиритIун рукIана Рамазан ГIабдулатIипов Олимпиада лъугIигун нахъе унев вугилан абурал харбал.\nКинаб Олимпиадаяли мухIкан гьабулеб гьечIо гурищан махсара гьабуна гьес, «Дагестанская правда» газеталдаса кьураб суалалъе.\nГьединго гIемер бицунеб буго Рамазан ГIабдулатIипов нухмалъиялде вачIаралдаса жавабиял хъулухъазда гьесул ватIан - ЛъаратIа мухъалдаса гIадамал толел ругилан.\nГьелъие жаваб кьолаго ГIабдулатIиповас абуна ахираб 70 соналда жанир ЛъаратIа мухъалдаса цониги чи министрлъунгицин тун вукIинчIин республикаялда, гьединлъидал пуланаб хъулухъалда тезе ккани даражаги хIалбихьиги букIине кколарищин чиясул абун суал лъуна гьес.\nТерроризмалъул суалги кьуна Рамазан ГIабдулатIиповасе. Хъачагъал сах гьарулел рукIанилан тохтур Марат Гунашев вуго туснахъ гьавун.\nГьединго туснахъ гьавун вуго терроралда данде къеркьеялъулъ лъикIал хIасилал рихьизарулин рикIкIунев вукIарав Гъизилюрталъул полициялъул нухмалъулев АсхIабгIали Заирбегов.\nГьелъул магIна щибин «Новое делоялдасан» кьураб суалалъе ГIабдулатIиповас чIванкъотIун жаваб кьечIо.\nЧIагояб эфиралдасан Рамазан ГIабдулатIиповас гьабураб кIалъай халатбахъана кIиго сагIаталдаса цIикIкIун мехалъ. Гьенир гIахьаллъана журналисталги, хъулухъчагIиги, жамгIиял хIаракатчагIиги.


МУХ1АМАД ГЪАЗИЕВ ГЬАВУРАЛДАСА- 75 СОН. - 14 Мая 2017 - Хунзахская Газета "Сельский труженик, Росдал захIматчи"\nВоскресенье, 18.03.2018, 05:08 | RSS | Приветствую Вас Гость\nГлавная » 2017 » Май » 14 » МУХ1АМАД ГЪАЗИЕВ ГЬАВУРАЛДАСА- 75 СОН.\nМУХ1АМАД ГЪАЗИЕВ ГЬАВУРАЛДАСА- 75 СОН.\nДагьалъ цебегIан росулъе щварай диде дандего екерун ячIана гьитIинай мадугьал Шумайсат: «Шамай ада, дида яслиялда цIияб кечI лъана», -янги абун. АхIилищ цойиланги абун, гьей кечI ахIизе лъугьана.\n-Эбел кьижун йиго\nГьей свакан йиго\nДунги ясикIогун ясандиларо\nБосиларо машин кодобегицин,\nЭбел йорчIизегIан сихIкъотIун чIела\nЩаялиго ургьимесалдаго цIа рекIараб гIадаб асар гьабуна дие гьел рагIабаз. Дир лъимерлъиялъул кечI. Дир гIелалъул васазги ясазги ахIулеб букIараб. МагIарул радиоялдасан гIемер рагIулеб букIараб. Гьеб къоялъ Шумайсатица дида лъимерлъиги эбелги ракIалде щвезаруна.\nДир пикрабазул щибго ургъел гьечIей гьей кечI ахIулей йикIана, дир квенчIелда гIодойги чIун:\nДий бокьун букIана кучIдул ахIизе, радиоги биччан, гIенеккун чIезе.\nАмма щиб гьабилеб бегьуларелъул: эбел кьижун йиго, дун юцIцIун чIела.\nКватIичIого эбел тIаде яхъина,цинги ясандила дун ясикIогун.\nБиччала радио, ахIила кучIдул,гьабила дуй, эбел, дицаги кумек.\nДоб мехалда цIакъго чIухIунгиха дун йикIуней йикIарай, кечIалъул автор дир росуцояв вугин лъайдал. МухIамад Гъазиев, лъималазул поэт. Лъималазул гIадаб недегьаб ракIалъул, гьезул гIадал гIадамазде бугеб божилъиялъул цIурал беразул, лъималазул гIадал пикрабазул шагIир. Гьединав вукIинчIевани, МухIамад лъималазул шагIирлъун вахъине вукIинчIо. Гьаб дунялги буго гIажаибаб жо. ГIемерисел хъвадарухъабазул ва шагIирзабазул букIуна талихIкъараб кьогIаб гIумру. ТалихIаб букIинчIо МухIамадил лъимерлъиги. КIудияб ВатIанияб рагъде эменги ун, МухIамад хутIана ялгъузай эбелгун. Цо вугев дарманги каранде къан, ахIулел рукIун ратила ГIайшатица МухIамадица хадур лъималазе кьурал кучIдул. МухIамад Гъазиев даималъего хутIана бацIцIадаб лъимерлъун. Унго- унголъунги цо гьаб кочIолги берцинлъиха:\nКъоялъ хIалтIун свакараб бакъ кьижизе бегана.\nРачIун чIегIерал хьухьал ч\_ана гьеб цIунун аскIор.\nРогьалилъ борчIарабго,бохун гьимун тана бакъ,\nАскIор рукIарал хьухьал нечеялъ багIарлъана…\nБихьулищха гьаб кочIолъ тIабигIаталъул бугеб берцинаб сипат.\nСордо кватIулеб буго, кибгIагидай доб бугеб?\nЦощина гIалахалда кьижунцин хутIанадай?\nСордо кватIулеб буго, барщунцин бугодай доб?\nЦIвабиги моцIги унго инчIодай долда хадур?\nБиччай бачIине сордо,рахIатаб бусен босун,\nХалатаб маргьа босун, гьуинаб макьу босун.\nЩиб лъалеб дарманасе- васасе гьаб кинидахъ кечIги ахIун букIун батилеб ГIайшатица. Цо вугев вас гьелъие даималъего лъимерлъун хутIун ватила. ГьитIинав МухIамадида кинидахъ рагIарал кучIдуз къалъизабуна гьесие къисмат. Лъимерлъиялъул хIасратал кучIдул хутIана МухIамадил гIумруялъул матIулъунги, гьес гьитIичазе тараб багьа кIудияб сайгъатлъунги, саназул саву жидеда киданиги ккезе гьечIел къиматал жавгьараллъунги. Гьеле гьединав вукIана нижер МухIамад. Кьуна Шумайсатица дихъе шагIирасул тIехьги. Гьенир ругел суратаздасан дие маргьа бицине лъугьана гьей. ЦIакъго къачIараб гьеб тIехь бугоан гIурус мацIалда. ТIехь къватIибе биччан букIана ГIалиев МухIул кумекалдалъун. Амма щакаб жо бугоха миллаталъул гьитIичаца тIехь магIарул мацIалда цIалиялда. ТIехьги бегана. ШагIирги ракIалде щвана. Ва дун ана росдал хабзалалъе. Гьениб ракь насиблъана гIумру Москваялда арав МухIамадие. Гьале дун гьесул зонохъ эхетун. Чиякъаб гьелъ бачунеб бугоан цIакъго пашманаб бакъан. Гьеб хобалде тIадеги къулун, дица гIурабго заман бана. Урхъун вугоан МухIамад урхъи буссинегIан гIумру жаниб тIамизе щвечIеб гIагараб росдахъги, росдал агьлуялъухъги, гьелъул щибаб гамачIалъухъги. Дида гьедин кколеб букIана, хIатта гьаракьгицин рагIулеб бугин кколаан. Чиякъавин кканиги, МухIамад чиякъавги вукIун гьечIевха. Гьеб дида бихьана, гьесул жаназа росулъе бачIараб къоялъ. Гьанжеги кIочон гьечIо тIанусдерида МухIамад, хасго нахъе хутIараб гьесул гIагарлъиялда. Школалда тIоритIула гьев ракIалде щвезавулел тадбирал.\nЩивав шагIирасул букIуна аслияб кечI. Гьеле гьединаб кечIлъун МухIамадилги хутIана доб дие гьитIинай Шумайсатица ахIараб кечI. Лъалароан дида МухIамад, гьев къанагIат гурони вачIунароан росулъе, амма бухьен течIо тIанусдерилгун. РачIунаан гьесул кагътал нижехъе, цIалдохъабазухъе. ЦIалулаан гьесул кучIдул. КIалъалаан гьев гIагарлъиялъухъе. Гьале дица бегулеб буго «Лачен» журнал. Гьенисан дихъ валагьун вуго лъимадул балагьиялъул, гIумруялъухъ урхъараб рокьул цIурал беразул, недегьлъи- хIеренлъиялъул гугьар гьурмада бессарав, дагьабго пашманаб гьимиялъул куназ угьарал накъищаз сипат гвангъизабурав лъималазул шагIир МухIамад Гъазиев.\nМухIамадил асаразул темабазул цояблъун ккола эбел. Жиндие гIоло гIумру бичарай, къисматалъул сухъмахъаз сваказаюрай магIарулалъул сипаталъ къалъизабун буго шагIирасул шигIрабазул улка:\nЭбел, гIела хIалтIарай, къасигун къад чIечIого.\nДун хIалтIила дуй гIоло, мун гIодой йикIа, эбел.\nГIака дица бечIчIила, лъадае дун къокъина,\nЦIеда хьаг дица лъела, мун гIодой йикIа, эбел\nПартал дица чурила,иту дица бахъила,\nДун кIудияй гIун йиго, мун гIодой йикIа, эбел.\nЩиб дуй хIажалъаниги, дица тIубазабила.\nГIицIго мун гIодой йикIа, мун гIодой йикIа, эбел.\nКъанагIат гурони рукIунаро гIицIго лъималазе хъвалел шагIирзаби. Гьеб захIматаб пиша батизе буго- мунго лъимерлъун хутIизе. Гьединав вукIана лъималазул шагIир МухIамад Гъазиев. ГIемер рахъула гьесул кучIдул «Лачен» журналалда, хъвала гьесул хIакъалъулъ «Гьудуллъи» журналалда, «ХIакъикъат» газеталъул «БурутI» гьумералдасан гIемер гаргадула гьев гIисинал цIалдолелгун.\nДун радал щубги босун, рокъове вачIунаго,\nТохлъукье бачIун, бакъалъ бикъун ана кодоса.\nМетер рогьалилъ вахъун, къокъина дун нахъеги,\nБакъ кьижун борчIилалде,щубгун рокъове щвела.\nДица гьеб бахчун тела к\_одол санкIида жаниб.\nБиччай, кIолеб батани, балагьизе бакъуца.\nЖегиги гIинда рагIулеб буго киналго хIайран гьабулеб, гьитIинай Шумайсатица ахIулеб доб кечI- эбел кьижун йиго…\nМухIамад Гъазиев хIалтIун вуго «ХIакъикъат» газеталдаги. Газеталъул бетIерав редактор ГIали Камаловас вохха- хинлъун бицуна гьесул гьанжеги. ШагIирасул хIакъалъулъ хъвалеб гьаб гьитIинабго макъала лъугIизе толеб буго талихIалъул цIураб гьаб кечIалдалъун:\nЦо къоялъ хъахIаб кагъат хIухьбахъизе бегана,\nБачIун хъахIилаб къалам къулана гьелда тIаде.\nГьимана гIурдада тIегь, ахIдана милъиршаби,\nЛъедана ччугIбузул тIел гIатIидаб Каспиялда.\nБижун бачIана шагьар, хадур- мугIрул, гIодоблъи.\nГIурччинал ахаз цIуна хутIанщинаб сверухълъи.\nГьедин кIудияб улка баччун буго гьодида\nГьададигIан гьитIинаб тетрадалъул тIанчица.\nПросмотров: 195 | Добавил: NiGMaT | Рейтинг: 0.0/0


ЦIадаса ХIамзатица рухIиял куркьбал гъурав\nЦIумада районалъул Лъондодаса тохтур ГIабдурашид СагIидов миллатцоязда лъала Москваялъул цо клиникаялъул нухмалъулев ва жамгIияв хIаракатчи ва публицист хIисабалда.\n…ХIайдар жанив рехидал Хайбаралъул…\n«Мун унтизе ресго гьечIин, парахат рокъой чIа», - янги абун, март моцI бащалъуде щвараб заманалда, самоизоляциялде йитIана дун нижер бетIерав редакторас. Гьалеха, лъабабилеб моцI гирулеб…\nДир кIодоэбел Ингердахъа ПатIиматил гIадамаздехун букIараб рокьиги рекIел бухIиги киданиги ракIалдаса унаро. Гьей гIадатияй мугIрул ясалда гьитIинаб къоялдаса бихьанщинаб къоялъул цо макъалаялдаса бицун хIалкIвеларо. Цониги…\nДагъистаналъул ракьалда тушманас хIетIе лъечIо, амма рагъул кьогIлъиги, гьелъул къварилъабиги къулчIизе ккана мугIрузул кинабго халкъалъ. Ракъиги, квачги, рагъалъ кIурулеб халкъги, руччабазул, херазул, захIматаб хIалтIиги хIехьезе…\nВ Гергебильском районе почтили память кавалера ордена Мужества Шамиля Зубаирова\nБуйнакск районалъул Хъараниса Акаев Нажмудиница 28 соналъ хъулухъ гьабуна СССРалъул ва хадубккун Россиялъул балъгояб аскаралъул хасаб батальоналда. Гьев хIалтIана диверсантал хIадурулеб школалда инструкторлъунги, рагъулал цIалул…


Дагъистаналда, «Платон» системаялда данде рахъарал, рикIкIада манзилалда хьвадулел чIахIиял юк баччулел автомашинабазул хIалтIухъабазул къадар гIага-шагар 17 азарго чи вугин, гьезул мухIканаб къадар лъидаго абизеги кIоларин, щай гурелъул аслияб куцалда хъвай-хъвагIай гьечIогон хIалтIулел ругеллъунин лъазабулеб буго «Кавказский Узел» сурсаталъ. Ноябрь моцIалъул ахирисел къояз Дагъистаналъул официалиял информ-алатаз тIибитIизабуна инфрмация Дагъистаналда рази гьечIолъиялъул акция чIезе танин чIахIиял, юк баччулел автомашинабазда хIалтIулез, амма гьеб информация уяб гьечIолъи лъазабуна видеокIалъаяздасан жалго щофераз. 29 ноябралда Дагъистаналдаса «Платон» системаялде данде гьабулеб тIолгороссиялъул акциялде къватIире рахъарал гIахьалчагIи Дагъистаналъул гIохъодаса риччачIогон тезе хIаракат бахъулеб букIун буго низам цIунулез.\nГьедин, Дагъистаналъул гIорхъода жиндир документал рахъун ва кIудияб гIакIа хъван тIад вуссине ккарав Загир СалихIовас бицана, полициялъулаз цин киналго чIезарун рукIанила гIорхъода, хадуб акциялда гIахьаллъхизе ине гьечIилан абураб кагътида гъулбас гьарун риччазе байбихьанила. Амма гьениб тунка-гIуси ккун, ккурал шофералги кканила.\nЗагир СалихIов: «Дагъистаналъул гIорхъода тIадруссинарурал, Калмыкиялъул гIорхъода тIадруссинарурал, ва гьединго жеги федералиял трассаялдаса риччачIогон хутIарал ккана. Къануналда рекъечIогон тIобитIулеб акциялда гIахьаллъулел ругилан абун рахъулел рукIана автомашинаялъул документал, дир документал рахъун ана Дагъистаналъул гIорхъодаго, гьенисан документал гьечIогон инейин лъугьиндал къотIана гIакIаги.\nНоябрь моцI байбихьаралдаса нахъе хIалтIичIогон рукIана ниж, гьелъ, гьеб акциялде гIахьаллъизе ине гIемерисез налъицин гьабуна, амма Москваялде, гьаниса къватIире рахъаразул 300 чи ворчIаниги лъикI букIинаан, цIакъ мухIканго тIаде лъугьун руго гьелде. Масала, гIиллаго гьечIогон документал рахъун, акциялда гIахьаллъизе унел гьечIилан гъулбасал ракIарун».\nМанасалда «Платон» системаялде данде лъазабураб акциялъул гIахьалчагIи рикьа-риханила, Хасавюрталда гьединго дагьаб къадар гурого гьечIила нухазда чIунин бицана «Эркенлъи» радиоялъе цогидав акицялъул гIахьалчи Руслан ГъазигIумаровас. Информалатаз лъазабулеб букIанила ноябрь моцIалъул ахиралдаса акция лъугIиялъул, амма гьеб лъугIун гьечIила, жидеца акция тIобитIулеб къагIида хисизабун бугин гIицIгойин баян гьабуна гьес.\nБачIиндаго, Дагъистаналъул цо-кIиго мухъалда рукIанила къватIире рахъун рикIкIада манзилалъ хьвадулел чIахIиял юк баччулел автомашинабазул хIалтIухъаби, дагь-даккун тIолго Дагъистаналда къватIире рахъанила гьел. Киназдаго бихьанила жал гIемер рукIин ва хадубккун нухазда чIун, акция халатбахъинабиялъул гIадамазе квекIен гурого щибго хайир букIинчIила. Гьелъ нахъе рачанила автомашинаби ва гIадамал рикьа-рихханила, гьанже киназдаго лъалила жал къватире рахъунеблъи хIажат ккараго.\n«Платон» системаялде данде гьабулеб тIолгороссиялъул акциялде цогидал регионаздаса рачIунел гIахьалчагIаздаги гьединалго квекIенал дандчIван руго нухазда, гьединлъидал, 1 декабрялда тIобитIизе букIараб акция нахъбахъун бугин лъазабулеб буго. ТIолгороссиялъул акция тIобитIизе цебеккун цIараб къолъун лъазабулеб буго 4 декабрь.


Рисалатазулъ бицараб бахIарчияб гIумру\nЖинца хъвараб кагътида жаниб гIадин рагьуларо гьелъул авторасул пикраби…\nАхираб заманалда, гIемерал гьечIониги, къватIире рачIине байбихьун руго магIарул мацIалда хъварал Шамил имамасул, Кавказалъул рагъазул темаялда хурхарал тIахьалги мажмугIалги. Дагьаб цебегIан гьединаб иргадулаб тIехь щвана цIалулезухъе – «Шамил имамасул лъималазул кагътал» абураб. Гьеб ккола кIудияв имамас 220 сон тIубаялде сайгъат гьабураб басма. Гьелда руго 1863 соналдаса 1904 соналде щвезегIан имамасул хъизамалъул вакилзабаз цоцазухъе ва гьединго гьезухъе цогидаз гIажамалъ хъварал кагътал. Гьезул аслияб къадар ккола ГIусмани империялда гIумру гьабулел рукIарал Шамилил васал ГъазимухIамадицаги МухIамадкамилицаги Россиялда хутIарав жидерго гьоркьохъев вац МухIамадшапигIихъе хъварал кагътал. МажмугI данде гьабуна ва басмаялда бахъана Дагъистаналъул халкъияв шагIир, филологиял гIелмабазул кандидат МухIамад ХIамзаевас. Гьеб мажмугIалъул кIваралъул, гьенир кьурал кагътазул хIакъалъулъ бицунаго, жиндирго цеберагIиялда МухIамадица хъвалеб буго гьадин: «Гьанжесеб Дагъистаналъул жамагIаталъе, хасго магIарул чиясе кIудияв имамасул гIумруялда хурхарабщинаб жоялъул бугеб кIварги хIисабалде босун, хIукму ккана Шамил имамас 220 сон тIубаялде гьал кагътал басмаялда рахъизе. Гьелдаго цадахъ гьезулъ бугеб материалалъул буго кIудияб къимат гуманитарияб гIелмуялъул батIи-батIиял рахъазеги: тарихалъе, адабияталъе, мацIалъул гIелмуялъе, политологиялъе, культурологиялъе, этнографиялъе ва гь.ц. Кагътал цIалараб мехалда, бихьулеб буго Шамилил лъимал тIадегIанаб культураялъул, камилаб гIелму-лъай щварал, исламияб тарихги, аварагзабазул къисабиги, шаргIалъул къануналги лъалел чагIи рукIараблъи», – ян.\nТIехьалда кьун буго кинабниги 74 кагъат:\n– ЧIохъа ГIинкъав ХIажил яс Аминатица жиндирго бетIергьанчи МухIамадшапигIихъе 1863 соналда Калугаялдаса хъвараб кагъат.\n– Шамилил яс Нажабатица Россиялда тарал вацал ГъазимухIамадихъеги МухIамадшапигIихъеги Истамбулалдаса хъвараб кагъат.\n– Россиялда вукIарав МухIамадшапигIица 1876 соналда Истамбулалде кIудияв вац ГъазимухIамадихъе хъвараб кагъат.\n– Россиялда вукIарав гьитIинав вац МухIамадшапигIихъе ГъазимухIамадица 1879–1900 соназда Истамбулалдасаги Мадинаялдасаги хъварал кагътал (49 кагъат).\n– Россиялда вукIарав кIудияв вац МухIамадшапигIихъе гьитIинав вац МухIамадкамилица 1880–1902 соназда Истамбулалдасаги Мадинаялдасаги хъварал кагътал (14 кагъат).\n– Истамбулалда чIарав мугьажир, ТIанусиса ХIажияхIял вас Гъайирбегица Россиялда вукIарав МухIамадшапигIихъе 1882, 1887 соназда хъварал кагътал (кIиго кагъат).\n– Хунзахъа КъадимухIамадица 1886, 1902 соназда МухIамадшапигIихъе хъварал кагътал (кIиго кагъат).\n– Шамилил вацгIал Генуса Жамалудиница МухIамадшапигIихъе хъварал кагътал.\n– Гъазигъумекиса Жамалудин-устарасул вас ГIабдурахIманица 1896 соналда МухIамадшапигIихъе хъвараб кагъат.\n– Шамилил гьитIинав вас МухIамадкамилица 1904 соналда Мадинаялдаса Генуса Жамалудинил вас ХIусенихъе хъвараб кагъат.\n– Темир-Хан-Шураса пуланав МухIамадгIалица МухIамадшапигIихъе хъвараб кагъат.\nЖинца хъвараб кагътида жаниб гIадин рагьуларо гьелъул авторасул пикрабиги, хьулалги, къасдалги, гIамал-хасиятги, напсалъулаб дунялги. Гьелдаго цадахъ гьениб загьирлъун букIуна кагъат хъвараб заманги, гьелъул хаслъиги, суалалги, гIамал-гIадаталги. Гьединлъидал Шамил имамасул лъималазул кагътазул къиматаб рахълъун ккола гьел рукIин хъвараб заманалъул документалиял нугIзаллъун. Щайгурелъул гьезул авторалги адресаталги рукIиндал ХIХ гIасруялъул кIиабилеб бащалъиялда Дагъистаналдаги, Россиялдаги ГIусмани империялдаги ккарал кIудиял, тарихиял лъугьа-бахъиназул жигарал гIахьалчагIилъунги чIагоял нугIзаллъунги. Масала, Россиялда хутIарал вацал ГъазимухIамадихъеги МухIамадшапигIихъеги Мадинаялдаса имамасул яс Нажабатица хъвараб кагътида руго гьадинал мухъал: «Расуласда цере чIедал, ПатIиматул-Загьраил кIалтIе щведал, БакъигIалдехун руссиндал, УхIудалдехун сверидал, ХIамзатихъ балагьидал, нижер гьабулеб дугIаги нижер гьабулеб гьариги инсуйги нужееги буго. Аллагьас къабул гьабеги эзул хIурматалъе гIоло. Амин, амин.Исана эменги Мадинаялда чIун вуго. Нужедаса ятIалъун, кидаго чIезе кIвеларилан йикIана, вацал, дун. Нужедаса ятIалъиялъул ургъелалъ унтун йиго дун, загIиплъунги йиго. Гьаб унтараб черхги босун, гьаб Мадинаги тун, ячIине кIоларого буго. Дунго аний йигониги, ракI нужеда аскIоб буго, нуж рекIелъа араб дакъикъа гьечIо, къасиги къадги хириялщинал зияратазда нужее дугIа гьабулей йиго. Аллагьас къабул гьабеги. Рохелгун цоцазда рихьизе хъван батаги, бусурманаб ракьалда данде гьареги».\nГьал мухъал цIалидал, цебе чIолеб буго рикIкIадаб Россиялда хутIарал гIазизал вацазул ургъалида йигей, гьезухъ урхъарай, Мадина-Мунаварраялда, Аварагасул ракьалда, хириял зияратазде хьвадулаго, БетIергьанасдаса гьезие сахлъиги саламалъиги гьарулей, гьезде хIасрат тIамурай къадруяй яцалъул сипат. Гьелъ нилъ тIамулел руго пикру гьабизе имамасул рокъоб, хъизамалда жаниб букIараб гIумруялъулги, ахIвал-хIалалъулги, гьелъул вакилзабазда, хасго лъималазда гьоркьоб цоцаздехун букIараб адаб-хIурматалъулги, рокьулги, чIужугIаданалъ бихьинчиясул, яцалъ вацазул гьабулеб букIараб кIудияб къадруялъулги.\nБалагьараб мехалда, гIумру рагъазда, гъазаваталъул нухда аниги, кIудияв имамас кIвар кьолеб букIун буго жиндирго лъималазе тарбия кьеялдеги, гьезда гьоркьоб лъикIаб, гьуинаб гьоркьоблъи букIинабиялдеги. Гьеб гуребдай гвангъараб мисал жакъасеб магIарул гIелалъе, жидерго лъималазе тарбия-лъай кьолаго, пайда босизе мустахIикъаб. Гьеб буго кIудияв имамасги гьесул наслуялъги нилъее тараб рухIияб ирс!\nШамил имамасул лъималазул кагътал цIалараб мехалда, кIвар буссинабизе бачIунеб буго гьезул лъабго хаслъиялде: мацIалде, хIасилалде ва хъвараб куц-къагIидаялде.\nКагътазул мацI буго гIажаибго бечедаб, камилаб, хъвалесул пикрабиги, мурадалги, рекIел хIалги, гьес абизе бокьараб жоги цIалулесда рагIа-ракьанде щун бичIчIизабулеб. Гьаниб бихьизабизе ккола Шамил имамасул лъималазул гIумруялда жаниб аслияблъун букIанин цохIого цо мацI – рахьдал, магIарул мацI. Гьайгьай, гьезда лъикIаб даражаялда лъалаан гIараб мацIги, амма гьезул рекIелъги чорхолъги бессараб, гьез пикру-хIисаб гьабулеб, гьезда дунял бичIчIизабулеб, сверухъ бугеб гIумругун гьезул бухьен чIезабулеб алатлъун букIана гIагараб калам. Гьединлъидалин гьезул кагътазулъ якъинго загьир гьабун букIин бихьулеб бугеб абизе бокьарабги, бицун бугеб бихьа-таралъул хIакъалъулъги, мухIканго ричIчIизарун ругел пикрабиги рекIел хIалги.\nГьелдаго цадахъ, кагътал цIалараб мехалда, бихьулеб буго гьезул автораз жидерго каламалда жанир батIи-батIиял – гIараб, гIурус, парс, турк – мацIаздаса росарал рагIабиги сверелалги хIалтIизарулел рукIараблъи. Хасго гIажаиблъизе бачIунеб буго ГъазимухIамадил каламалъулъ гIурус ва турк рагIаби рукIин. Балагьараб мехалда, Россиялдаги Турциялдаги тIамураб заманалда жаниб гьесие лъалеб асар гьабун буго гьел улкабазул мацIазги культурабазги.\nШамил имамасул лъималазул кагътазулъ гьединго загьирлъун буго гьел хъвараб заманги, гьеб заманалда ккарал лъугьа-бахъиналги, гьел лъугьа-бахъиназулъ гIахьаллъарал гIадамазул къисматги, гьезул гьоркьорлъабиги, цогидабги. Жакъа нилъеда лъаларев гIемерав магIарул чиясул цIарги, гьезул къисматаздаса хIужабиги дандчIвалел руго гьенир. Гьеб рахъалъ гьел кагътал ккола цIакъ къиматал тарихиял асараллъунги.\nМагIарул эпистолярияб жанралъул гвангъараб мисаллъун рикIкIине бегьула Шамил имамасул лъималазул кагътал хъвараб куцги, гьезул гIуцIиги, хатIги. Масала, ГъазимухIамадица Россиялда вугев вац МухIамадшапигIихъе хъварал киналго кагътал байбихьулел руго гIага-шагарго гьадин: «Хирияв вацасде МухIамадшапигIихъе, ассаламу гIалайкум», – илан. Гьес жиндир щибаб кагъат лъугIизабулеб буго гьадинал рагIабаздалъун: «Дунги пакъирав, дунго цохIо хутIарав ГъазимухIамад», – илан. Гьеб чанго калимаялда жаниб загьирлъун бихьулеб буго гьев бахIарчияв инсанас гъурбаталда тIамизе ккараб апарагасул гIумруялъул хаслъиги гьеб хаслъиялъ бижизабураб рекIел хIалги: Аллагьас хъвараб къадаралдаса ворчIизе гьечIеб ресги, рикIкIад хутIараб гIазизаб ватIаналъухъ бугеб унтиги, рекIелъе киданиги босичIеб Россиялда тарав, къисматалъ тIокIалъ вихьизе хъвачIев гьитIинав вацасухъ бугеб хIасратаб чIалгIенги.\n«Шамил имамасул лъималазул кагътал» абураб мажмугI ккола цIакъ къадруяб, хIажатаб басмалъун. Гьениб, аслияб материалалда цадахъ, кьун руго берцин къачIарал, къиматал сураталги цо-цо чагIазул хIакъалъулъ мухIканал баяналги. Гьеб тIехьалъ бечед гьабизе буго кIудияв имамасул хIакъалъулъ магIарул мацIалда бугеб адабият, цIалулезе рагьизе буго Шамил имамасулги гьесул лъималазулги гIумруялъул лъаларел тIанчал. Гьелдаго цадахъ гьеб тIехь ккола нилъер халкъалъул тарихалъул, гъазаваталъул рагъазул, Шамил имамасул хIакъалъулъ хъвалезеги умумузул ирс ва гьезул бахIарчияб къисмат хириялщиназеги пайдаяб ва багьа кIудияб асарлъун.\nПрочитано 452 раз\tПоследнее изменение Понедельник, 28 августа 2017 13:50\nДругие материалы в этой категории: « Машидат – СагIидат\tГуржиязул хъвадарухъан Илья Чавчавадзе гьавуралдаса 180 сон тIубаялде »


Исанагийищ хасел "ракIалдаги гьечIого" щвезе бугеб?\nМахIачхъалаялъул тIалъиялъ тIобитIун буго шагьар хасалиде хIадурлъиялъул суалал гьоркьоб лъураб данделъи. ХIадурун бугищ МахIачхъала хасалиде ва кинал ругел аслиял гIунгутIаби?\n24 сентябрялъ МахIачхъалаялъул бетIер МухIамад Сулеймановас тIобитIараб данделъиялда хасалиде шагьар хIадурлъиялъул суалал рорхун руго. Гьединго МахIачхъала хасалиде хIадурун бугищали санайил гьабулеб хал-шал лъугIун буго.Гьедин лъазабулеб буго шагьаралъул пресс-хъулухъалъ. Мэрасул рагIабазда рекъон , жакъа къоялъ МахIачхъала 70% гурого хIадур гьечIо хасалиде. Амма жеги гьарулел хIалтIаби лъугIун гьечIго. Гьесул баяназда рекъон хIадурлъиялъул хал-шал гьабиялъул хIасилалда кьезе буго хIасилазул хитIаб, газалъул , токалъул ва лъел сурсатал гIураб къадаралда хасалил заманаялъ гIадамазе чIезариялъул. Ва гьезда рекъон хIалтIизе ккезе ругила бакIазда ругел коммуналиял хъулухъазул нухмалъиял.\nГъоркьисалалде дандеккун исана МахIачхъалаялда хасалиде хIадурлъи гьабиялъул иш лъикI анин, цересел саназ гьаричIел хIалтIабиги гьарун ругин, тахшагьаралда. Киналниги кIвар бугел бакIазда, масала школазда , лъималазул ахазда хинлъи чIезабиялъе бажарараб жо гьабун бугин шагьаралъул администрациялъгийилан бицана «Эркенлъи» радиоялъе шагьаралъул пресс-хъулухъалъул вакил ГIалимирзаева Зайнабица..\nКоммуналиял хъулухъазул гIуцIиялъул нухмалъулев МухIамадсаид ХIасановасул рагIабазда рекъон хасаб хIужалъун кколеб буго машинабазул нухал хасалиде хIадур гьари ва гIаздадаса гьел рацIад гьариялъул суал. Гьедин, гъоркьиса нухазда букIараб ахIвал-хIал такрарлъунутIиялъе хIалтIи гьабулеб бугилан бицана гьес.\nГьединго шагьаралъул нухмалъулес абуна Семендералдаги, Ленинкенталдаги цойгидал МахIачхъалаялде гьоркьоре унел бакIазде гIадамазе гIумругьабиялъе санагIалъаби гьаризе, нухал къачIазе, газ бачиналъул суал роцIцIинабизе къваригIун бугин бищун цебе. Гьеб газ бачиналъул хIалтIабиги захIмалъизарулел ругила газалъул чIахIиял турбабазда тIад гIадамаз минаби ран рукIиналъ, гьел риххизарун бажаруларила, цойгидал бакIаздасан гьеб турба бачине кканиги 50 миллион гъурущ гIарац къваригIунилан.\nМахIачхъалаялъул коммуналиял хъулухъазул гIуцIиялъул нухмалъулев Салаудин ТIагьаевасул рагIабазда рекъон, хасалиде хIадуриялде квекIен кколеб буго шагьаралда гIемертIалаял минабахъ къануналда рекъон газ ва ток бачун гьечIолъи. Мисалалъе, гьединаблъун кколеб бугила Энгельса къватIалда бугеб гIемертIалаяб цо мина. Гьениб I0 соналдаса цIикIкIун заманаялъ бикъун бачараб газалъул турпаби рукIун руго. Гьанже гьел хинлъиги газги гьечIого хутIун руго.\n«Эркенлъи» радиоялъ бухьен гьабуна гьединазул цояблъун кколеб минаялъуб гIумру гьабулев МухIамадов Рашидгун\nГьесул рагIабазда рекъон, гьес рукъ босаралдаса коммуналиял хъулухъазухъ гIарац кьолеб букIун буго моцIи-моцIие, амма гьанже кибе жиндир гIарац арабали лъаларого вуго гьев. Гьес бицана жижеда тIад 30 азарго гъурщил гIакIа къотIун бугин, амма жиндир гIайиб жинда бичIчIуларогон бугин. МухIамадовас бицана лъабго моцIидасаги бугин жидер газ ва хинаб лъим гьечIогон, кида гьеб биччалебалеги лъаларогон бугин.\nМахIачхъала шагьаралда гIумру гьабулей Муслимова ПатIиматица бицана жинца гIумру гьабулеб бугин гIемертIалаяб минаялда. Хинлъиялда хурхал квекIенал рукIунарин, амма коммуналиял хъулухъазул хIалтIухъабаз хIалтIи гьабунгутIиялъул хIужаби гIемер рукIунин. Гьадин баян гьабуна гьелъ «Эркенлъи» радиоялъе.\nМуслимова ПатIимат: «Жилищное управлениялъ хIалтIи гьабунгутIи буго квеш ккараб жо. Хинлъи гьечIогон букIунаро, амма щибниги хвараб бекараб жо бугони, гьез къачIаларо. Жидеца кIалтIа стояк бугеб бакIалде щвезегIан гурого гьабизе кколарин агъазилан абула».\nУчхозалда гIумру гьабулей МухIамадова ГIайшатица бицана жидер аслияб унтилъун кколин лъим гьечIолъи. Хасго хасало турпабиги цIорон лъимги тIагIун хутIулин.\nМухIамадова ГIайшат: «Нежее лъим лъабго къоялда жаниб цо нухалъ гурого букIунаро. Яги анкьида жаниб цо нухалъ. Хасало тIубан тIагIуна лъим. Нижеца цIехедал, гьеб лъим нижеда нахъасан теплицаялъ бикъулеб бугилан абуна. ГIарац бакIаризе рачIуна коммуналиял хъулухъазул хIалтIухъаби. Лъим гьечIониги бугониги батIалъи гьечIого. Жидеца лъим гьечIолъиялъул жаваб кьезе кколарилан абула»\nГьел тайпаялъул гIарзал гIемер ругин гIадамазул, амма киназдаго бичIчIулеб бугин Амировасул заманаялдаса ирсалъе щварал гIунгутIаби цо соналда жанир лъугIизарун бажарулареблъийилан рикIкIунеб буго экспертаз.\nИсанагийищ хасел "ракIалдаги гьечIого" щвелеб?


Марзигат | Эксклюзив | Киназего гIаммаб Россия\n1906 соналъул хаслихъе ЧIиркъатIа ГIабдулкаримие ПатIимат ячунеб бертин гьабулеб букIана. Бихьинал — васаз, руччаби — ясаз ахIулеб гIадат букIун руччаби ахIизе бахIарасул яц Разиятида тIадкъан букIана. Эбел-лъималахъе, гIагарлъиялъухъе сверулаго нек1сияб росдал цо къваридаб къот1ноб гьалда дандчIвала чIагIдаца мехтарал гIолохъабазул къокъа. Разиятие нухги ккун гьез абула берталъе жал щай ахIуларелан. Нечарай ва мехтарал гIолохъабакьа хIинкъарай Разиятица: «Нужги рачIаха», — ян хабар къокъ гьабула. Бихьинал бихьиназ ахIулелъул, Разиятида гьел рачIинарин ккун букIун буго. Амма, бихьиназ ахIичIониги, гьел рачIун руго. АхIичIого рачIарал гьалбал берталъ гIадлу гьабизе тараз нахъе ритIула.\nГьеб квеш букIарал гIоркьилаз бахIарав викъула, лъарахъеги вачун х1абургъараб лъелъ къазавула, цоги-цоги къабих1ал махсараби гьарун гьев инжит гьавула ва кватIизегIан рокъове виччаларо. Росу рагIалда бугеб Чалабил рокъовеги лъугьун ГIабдулкаримица, биччараб ретIелги бахъун, бакъвараб ретIуна ва жиндирго бахIаралъухъе уна. Рокъор гьесда цебесеб гIагарлъиялъул дагьалго чагIи ратула кутакалда рах1ат хун. Ккараб жоялъул хIакъикъат тIубан баянлъичIого гьез бахIарасе хIалхьи толаро.\nНахъисеб къоялъ бахIаралъул къайи нахъе битIула ва тIаде ккараб рогьо борхизе хIукму гьабула. Гьел гIоркьилазул къапилаялъул бищун дуе зулму гьабурав, бищун дур ццин бугев щивин гьикъидал, ГIалисултанги Адалил ГIалиги вукIанин абула ГIабдулкаримица. ГIалисултан чIвазе хIукму къотIула тухумалъул кIудияз. Байбихьана ГIалисултанида хадуб чан, гьесул рухIалъе рикIкIарал къоял хутIула.\nЦо пуланаб къоялъ гьазда лъала ГIалисултан хIамулги рачун рохьове цIуладе араблъи. ГIалисултан рохьоса тIадвуссун вачIунев вукIуна сордо бецIлъараб заманаялъ. ГъоркьчIел гьабун вукIарав ГIабдулкаримица, аскIове щвезегIанги тун, ГIалисултанил ботIролъ туманкI речIчIула. ГIинда нахъа гулла щварав ГIалисултан, щапун гIодов кканиги, хвечIого хутIизе гурин гьеван ккун, векерун лъукъарасда аскIовегун КIациял МухIамадица хъун реххула.\nКиналго рагъазулъ тIоцебесеб ругъун эбелалъул каранда щолин абула. Сардил бецIлъуда росулъ бахъараб тункIил кьвагьи дандерижабаца цоцахъе кьун лъугIун букIинчIо ГIалисултанил эбел Хъарачил Рузмай хIатIида гIицIго къватIхаласа васасда хадуй екеризе лъугьиндал. Жаназаялда къвалги бан хурхун хачадулей гьелъул ракI бекараб магIил гьаркьал хьиндалазул кIкIалабахъ тIиритIун рукIана. КъотIноб ганчIазда гьоркьоб бетизе лъугьунеб васасул би гьелъ хъат цIун гьекъола, гьедин гьабуни васасухъ бугеб рухIел хIехьезе бигьалъулин абураб бицен рагIун букIун. РецIел босун рогьо чурараблъи лъайдал ГIабдулкаримил эбел Улубил ПатIиматица тIохдеги яхун ахIанила: «Босун кванай, Рузмай! ГIамал кIудиязе рекъараб тамихI…» Чи чIвараб бакIалъан рагIулеб керен бухIараб гIодиялъги, ракI бекарал магIил рагIабазги ПатIиматил калам гьоркьоб къотIизабула…\nСудалъ ГIабдулкарим Тулаялде туснахъалде витIана. Амма Адалил ГIалида бахъараб ццин ГIабдулкаримил чучун букIинчIо. ЧIаго хутIани, туснахъалдаса вачIиндалгIаги гьесдеги эрга щвелебин вукIанин ГIабдулкаримилан бицунаан гIадамаз. РецIел босичIого хутIарав Адалил ГIалида хадуб чIчIун букIана ГIабдулкаримил гIагарлъи. Эзул цевесев гIагарав чи ХIамзатил Ибрагьимида цо къоялъ рохьове унаго, цеве-цеве унев ГIалил сипат лъанила. ЦIакъ ишан босун речIчIанила Ибрагьимица ГIалида туманкI. Цо кьвагьаралъ ГIалил кIиябго бох лъукъула. Судалде кьун жанив тIамизавейин Ибрагьимин абулаанила гIадамаз гьесде. Гьесги жаваб кьолаанила жинда гIайиб букIиндал, кин гьев судалде кьелевин. (Пикру гъабун бихье, хирияв цIалдохъан, жакъа гьединаб ишалда сверухъ кинаб гъересиги хIиллагидай букIинаан? Гьединал рукIана нилъер умумул!).\nРугънал берцинго сахлъун унел рукIанила, амма цо заманалда ракIалдаго гьечIого гьелги рагьарун, ГIали къокъидго хола.\nХIамзатил Ибрагьимил хIакъалъулъ гьаниб рехсезе гIадаб цойги бицен буго росулъ. ЧIикIаса Парзуласулги асулги кканин бицуна гьадинаб хабар… Ибрагьимица Парзуласда гьикъарабила жиндир бугин 500 гIиги 5 васги, живги мунги киналин бечедалин. Парзулас абурабила жиндир 40 000 гIиги 2 ясги ругин, амма васал гьечIев жиндие бечелъи щибизейин, мун жиндаса бечедав вугин, вац Ибрагьимин.\nГIабдулкаримил гIагарлъиялъул, 5-6 цIараки жидер бугеб магIишатги бичун, Ахакье гочанила тушманлъи бугезда цере хьвади гьезул адаб тараб жо бугин абун. Гьел ккола КIациял МухIамад, КIациял Ибрагьим, ХIамзатил Ибрагьим, КIациял Ибрагьимил вас МуртазагIали ва цогидалги. ГIагарлъиялъ ГIабдулкаримиде бачIараб къварилъи жидедего бачIараб гIадин гIахьал гьабула. Туснахъ гьавун Тулаялда вугев ГIабдулкаримида хадур гьев чIваялда хIинкъи букIун уна вацал ГIусман ва Малик, г1агарав чи Нуцалхан.\nГIурус мацI лъалев ГIаливали абулев эзул г1агарав чи, Нуцалханги нахъе ахIун, живго уна Тулаялде ва гьес Тулаялда бан буго щуго сон.\nТулаялда вукIаго цо нухалъ къотIносан унев ГIусманида рихьун руго хIарщулъ хъирщадулел, щибалиго балагьулел гIадамал. Дагьав довегIан щварав ГIусманида нухда бихьула бакъул канлъухъе кенчIолеб цо жо. TIaca хIарщ чурун балагьидал, гьеб бугила цIакъ чIухIараб нагIлиги бугеб къиматаб меседил баргъич. Гьесда батараб къиматаб тIагIел бихьараз абула, баргъич бичун щвараб гIарцуца мун гIумроялъ кваназавизе рес бугин…. Кинги ГIусманида лъала дол хIарщулъ хъирщадулел чагIи гьеб баргъич балагьулел рукIараблъи ва баргъичги Тулаялъул губернаторасул чIужуялъул букIин. РакIбацIцIадав магIарулас баргъич бетIергьабазухъе кьола. Йоххарай гьей барыня рокъое жаниеги ун росги вачун ячIуна ва къвалги бан магIаруласда баула. Шагьаралда хехго тIобитIула вацал-магIарулазул ракIбацIцIалъиялъул хабар.\nРагъаз тIубанго биххараб шагьар къотIун лъабго рекIарал унел рукIанила. Чодул щинкIил тункидал, биххараб къадал жагъаллъараб хутIел щущан анила. Цебе рехун бачIанила къадалъ бахчун букIараб лъабго меседил къотIел. КигIан хъирщаданиги, рекIаразда гьениб тIокIаб щибго къиматаб жоги батичIила. Гьезул цояс дугIа гьабунила щукру дуе бугин бетIергьан Аллагьин, дуца нижее рикъзи бащад гьабунин, нижеда гьоркьоб илбис ккечIого букIине гIолойин. Щвараб давлаялдаса разиял рекIарал жидерго сапаралъ унел рукIуна. Кодоса кванил сурсаталги лъугIун ракъарал гьаз хIукму гьабула жидедаго гьоркьоса бищун гьитIинав нухда батараб росулъе кванида хадув витIизе. Квенги балагьун т1адвуссунев гьас абуни, лъабабго меседил къотIелалде бугеб хьулалъ, цин гIорцIизегIан живгоги кванан, хутIараб кванилъе загьру жубан буго. Квен босун гьалмагъ вачIинелде гьев чIвазе хIукмуги гьабун ал кIиялгоги рукIанила. Гьев тIаде щварабго жидерго хIукмуги тIубан, гьал хъантIун кванде ранила. Кванан рахъиналде гьазул рухIалги зобалазде анила, лъабабго меседил къотIелги, дунялалъул боцIудаса гIорцIуларезул лъабабго жаназаялъ ахираталде инчIого, панаяб дунялалда танила…\nГIусманил рекIкI гьечIолъиялъ ва ритIухълъиялъ асир гьавурав губернаторас гьав живго цIунулел чагIалъе хъвала. Гьасухъе кьола сахаб айгъир, чIухIараб кьили-ярагъгун, цIурмал- фонаралгун. Киве губернатор унев вугониги, ГIусман гьесул фаэтоналда цеве-цеве чуги кьурдизабулаго гьунаралги гьарулаго вукIунаанила. ГIурусазеги асар гьабулаанила кьурдулеб чода рекIарав лахIчIегIерал михъазул, кавказалъул форма ретIарав магIаруласул сипаталъ. ЛъикIго гlypyc мацIги бицунаанила ГIусманица.\nГьебго заманалда туснахъалда болжал лъугIизегIан жанив вугев ГIабдулкаримил рокьи ккола гIypyc яс Машахъ. Жанир тIамурал чагIи доб заманалда гьанже гIадин кIуликь рукIунароанила, жакъаялде данде ккун гIемерго эркенлъиялда рукIунаанила. Машае магIарулавги вокьула, гьаз рос-лъадилъун рахъун цIияб хъизан гIуцIула. Машаде цIар хисула Марзигатин. Гьезие гьаюла тIоцеесей яс ва цIарги ПатIимат лъола. Уна сонал, замана щола ГIабдулкарим рокъове, Дагъистаналде тIадвуссине. ГIабдулкаримица Марзигатида абула жив цин Дагъистаналдеги щун вачIинин мун ячине. Гьаб нухалда мун аний тезе кколей йигин. Марзигат кинго гьелда разилъуларо. ГIабдулкаримица гьелда абула жиндир бидул тушбабаз жиндие я рекIараб ханжар, я тIухьидул гулла хIадурун батулин. МугIрузде щварабго росги чIван дуца чIегIер базе ккезе гурин хIинкъун вугин живин. Амма Марзигатида щиб бицунги ГIабдулкарим рази гьавула хъизангун цадахъ Дагъистаналде тIадруссине. Рахъуна къватIире, бухьула сапар Дагъистаналде…\nЧIиркъатIе руссинчIого гьел, ана гIагарлъи гочараб Ахакье. Марзигатица къабул гьабуна исламияб дин, бицунаан бацIцIадго магIарул мацI, цIакъ берцинаб гьаракьалъ цIалулаан Къуръан… ПатIиматида хадур ГIабдулкаримиеги Марзигатиеги гьарула ясал Муслимат ва Зайнаб. Щияй ясалда гьоркьоб 4-4 сон букIана. ЧIахIияб гIелалда ракIалда ругоан Марзигатица жиндирго лъималазе кинидахъ ахIулеб букIараб кочIол мухъал:\nПачагун жандарма тIасаги реххун.\nКьижа мун, дир лъимер, цIвайил канлъухъе\nБалагьарал берал дандеги рачун…\nМарзигатица роцIцIараб берцинаб гьаракьалъ Къуръан цIалулеб яги мавлид ахIулеб мехалъ хIайранлъарал гIенеккараз цоцаздаса балъго магIил гарал рацIцIунаан. ГIабдулкарим туснахъалдаса вачIун Ахакь вугин рагIидал, гьев чIвазе нигатгун гьенибе сапар бухьула чIварав ГIалисултанил вац ГIумарица. Цо къоялъ рохьоса росулъе тIадвуссунев ГIабдулкаримида, гъоркьчIел гьабун вахчаралъусан лъикI ишанги босун таманча речIчIанила ГIумарица. Амма гьеб кьвагьичIого чвархъун чIчIанила. КIиабизеги хIалбихьанила, гьебго хIасил кканила. ГIабдулкаримида аскIовеги ун ГIумарица абунила жинде чIахIиял чагIаз бицунаанин дуда гIайиб гьечIин, амма жакъа кIиябго нухалъ дир алхунареб таманча чвархъун чIчIедал гурони жив гьелда божичIин. Мун Аллагьас дир квердасан хвезе хъван букIун гьечIин, жив дуда тIаса лъугьарав вугин, мун жиндаги тIаса лъугьаян ГIумарица ГIабдулкаримида къвал бала. Ва кIиявго бидул тушманас рекъел гьабула ва бидул вацлъи рагIизабула. Бидриххун росу тараб ГIабдулкаримил гIагарлъи гъираялда рокъобе тIадбуссуна. ГIицIго ГIабдулкаримица инкар гьабула росулъе вуссине, бидул вацлъи рагIизабурав ГIумарил адаб цIунун, гьесда вихьизе нечон лъади Марзигатгун цадахъ Ахакьго чIчIола.\nБачIана замана ГIабдулкаримил къоял лъугIараб. Васияталда рекъон гьев вукъана Ахакь. Гьесул лъабайго яс ЧIиркъатIе ригьнаде ун рукIана, рос хун гIемер заман балалде Марзигатги ЧIиркъатIе гочана. Росдал школалда дарсал кьолаан гьелъ. Амма, кин бугониги, жиндир къоял лъугIулел рукIин лъарабгIанги Марзигат хвезе Ахакье уна. Эние щун заман бахъилалде гьалда тIаде щола паризаяб хвел ва росасда аскIоб бугеб хабалалъ юкъула.\nГьей хванин рагIидал Солиманил МухIамадил гьоко-оцалги рачун Марзигатил кIиявго дурц Ахакье уна жаназа росулъе босизе. Росдада баракат лъезе гьей росдал хабалалъ юкъун лъикIаб букIинин хIукму гьабун букIана чIекъдерил жамагIаталъ. Амма ахакьезул дибирас жаназа хабалъа бахъизе изну кьечIила. ГIиллалъунги гьес рехсола кIиязулго васият бугин жал ахакьдерил хабалалъ цоцада аскIор рукъеян.\nМарзигатил хобалда кIиго нухалъ нур чIун бихьарал чагIи ругин жидер росулъин абула дибирас, гьелъул жаназа хабалъа бахъизе тани, жидер росдадаса баракат унин.\nГIабдулкаримилги Марзигатилги букIараб хурги минаги буго ахакьдерил росу рагIалда хабалазда аскIоб.\nГьенир хIалтIулаго цIакъ регьел бугеб ракь батун букIун буго рос- лъадиялда. Гьез дагьабги бухъидал, гьенисан баккун буго цIорораб, гIажаибго тIагIамаб лъим. Марзигатил ицин цIарги лъун, жакъаги росдаца хIалтIизабулеб буго гьеб ицц.\nРосу бакьулъан лъар чвахулеб бугониги, ахакьдерица Марзигатил ицухъа лъин цIолила, хасго кIалккун моцIалъ.


Горбода мусруги жемун\nНахъеги авариял, нахъеги нухазда жаназаби. ХIинкъараб, рахIат хвараб ахIвал- хIал бугин республикаялъул нухаздаян абуни, гьеб ккезехъин буго щибниги абизе- го абичIин абураб гIадаб жо. Араб анкьалъул ва гьалъул байбихьуда цоялдаса цоял ракIгъанцIизабурал авариял ккана республикаялда.\n26 сентябралда Грозныялда ккараб ДТПялъул киназдаго рагIун батила. «ВАЗ- 21124» маркаялъул машина речIчIана «ГАЗельгун». ГьитIинаб машинаялда жа- ниб букIараб хъизан къадаралде щвана. Гьел рукIана нилъер республикаялдаса.\nНахъисеб къоялъ, ай 27 сентябралда Мамедхъалаялда ва ДагъОгни шагьаралда гьоркьоб, КамАЗги «ВАЗ» ва «Мерседес» маркаялъул машинаги дандеречIчIун ункъо чи хвана, кIиго чи лъукъана, гьезул цоявги больницаялда къадаралде щвана.\n28 сентябралда МахIачхъалаялъул ГIахъушиясул цIаралда бугеб къотIноб, 17 сон барав гIолилас бачунеб ВАЗ-2107 маркаялъул автомобиль речIчIана рекламаялъул игIланал чIвалеб маххул хIоболъ. Социалиял сетазде рехун бачIараб гьелъул видеоролик бихьаралщиназ гьикъулеб букIана гьенив жанив чIагого чиго хутIанадаян абун. Нижехъе щварал баяназда рекъон, машина бачунев вукIарав гIолилавги, 22 сон барав гьесул гьалмагъги батIи-батIиял лъукъа- къотIиялгун больницаялде щвезаруна.\nТIадехун абухъе, цIакъ гIемерал авариял кколел руго. Республикаялъул нухазда бугеб расги лъикIаб гуреб ахIвал-хIалалда тIасан жиндирго пикру гьадин загьир гьабуна хIалбихьи бугев шофер Шамил Шагьидовас.\n- «Хехаб кумекалъул» шоферлъун хIалтIулев вукIиндал, дида цогидаздасаги цIикIкIун рихьула республикаялда, мисалалъе, МахIачхъалаялда щибаб къоялъ гIадин кколел ругел авариял. Къасисеб дежурствоялда дун вугев цо-цо сордо букIуна гьитIинабниги кIудиябниги анцIго авария ккарабги. Щив гьелъие гIайибияв вугевин чIванкъотIараб суал, мисалалъе, дие кьолеб бугони, дица кидаго абула гIайибияв водитель вугин абун. Щайгурелъул лъимаца гIадал гъалатIал риччалел руго гIемерисел гIадамаз нухазда.\nМисалалъе босилин, дун чанги ккана гьадинаб магIнаялъул авариязда тIаде: гIадатияб роцIараб къо, я гьури гуро я гIазу-цIад гуро, ракъварал нухал руго, амма лъимералъ гIадаб гъалатIги биччан, дандречIчIун батула кIиго машина. Гьединаб чаракъосараб хIал буго гьабсагIат нухазда. Чан нухалъ абуниги лъалеб гьечIо машина бачине, хасго гIолохъабазда. Дир эменги вукIана хIалбихьи бугев, гIумру рулалда нахъа арав чи. Гьесда цадахъ машинаялъуб ана дирги лъимерлъи. Гьес кидаго абулаан машина бачунесул кIиябго бер букIине кколин цебе балагьунилан, амма хьибилалдаги, гьединго нахъасанги лъугьунеб-толебги бихьизе кколин гьесдайилан. Дида, гьитIинав чиясда, бичIчIулароан гьелъул магIна. Рулалда нахъа хIалбихьи щведал, бичIчIана. КIиябго бер цебе балагьун бугониги, аскIосан, нахъасан, хьибилалдасан рачIунел машинабиги рихьизе ккола, пиридул хехлъиялда хIалтIизе ккола пикру, хIадурго вукIине ккола хехго хIукму къотIизе. Узухъда, щивниги чи цIунун гьечIо аварияздаса, кигIан хIалбихьи бугевги авариялде ккечIого хутIизе рес гьечIо, хасго гьаб заманалда. КигIан цIодорго машина бачаниги, цо гIабдал дуда речIчIани, хвана иш. Секундалда жаниб кколеб жо буго авария, щивго гьелдаса цIунун хутIуларо. Амма, кин бугониги, гIайибияв вуго шофер.\n20-27 сентябралъул къоязда республикаялда ккарал авариязул хIасилалда хвана 14 чи, лъукъа-къотIана 46-яв.\nГъоркьиса республикаялъул нухазда хун вуго 316 чи.\nИсана араб ичIго моцIида жаниб авариялде ккун хварал гIадамазул гIаммаб къадар жеги загьир гьабун гьечIо республикаялъул ГИБДДялъ. ЦIакъ бокьилаан гьеб тарих, 2020 соналъул баяназде дандеккун, дагьаб батизе.\nАмма лъабго къоялда жаниб ккарал авариязухъ балагьун, бичIчIулеб буго лъагIалида жаниб гIемерав чиясе зарал ккараблъи.\nДругие материалы в этой категории: « Меликовас гIолилазе насихIат гьабуна\tМиллияб политика ва М.Гусаевасул цIалиял »\n09:38, 08 декабря 2021, 31


МахIачхъалаялда жиндирго рокъов чIван ватана «Садвал» абураб лезгиязул миллияб багъа-башариялъул нухмалъулев Назим ХIажиев. Ахираб лъабго соналда жанив рехсараб гIуцIиялъул лъабабилев чи хвана гIажаибго бичIчIизе захIматаб хIалалда. Гьезул гIагралъиялъгун пишацояз бицунебгун къуваталъул идарабаз бицунеб батIи-батIияб буго.\nЛезгиязул «Садвал» абураб миллияб багъа-башариялъул нухмалъулев Назим ХIажиев хун ватана жакъа 21 марталда МахIачхъалаялъул АхIмадхан СултIанил къотIноб бугеб жиндирго рокъов. Республикаялъул цIех-рехалъул идараялъул баяназда рекъон, гьесул черхалда – каранда ва горбода ратана носол ругънал.\nГьабсагIаталда лъугьа-бахъиналда хурхун цIех-рех унеб буго. ЧIварасул гIагарлъиялъ бицана, гьев живго цохIо гIумру гьабулев вукIанин, хъизан-лъималги гьесул рукIинчIин. Ахираб заманалда миллияб багъа-башариялъул хIалтIиялде цIакъго кIудияб кIвар гьес кьолеб букIинчIилан бицана «Эркенлъи» радиоялъе гьесул вацгIалас.\n«Садвал» абураб рагIул магIна ккола цолъи. Гьеб багъа-башариялъул официалияб сайталда ругел баяназда рекъон, Назим ХIажиев гьавуна Догъузпара мухъалъул Къуруш росулъ 1944 соналъ. 1961 соналъ Дагъистаналъул механикияб колледжалъул студент вукIаго гьес лезгиязул миллат цолъизабиялда хурхун агитация гьабулеб букIун буго. Азербайджаналда ва Дагъистаналда ругел лезгиязул автономияб республика гIуцIизе кколилан цеве вахъунев вукIана гьев.\n1967 соналъ гьес гIуцIана Лезгиязул автономияб республика абураб жамгIияб гIуцIи. 1990 соназда «Садвал» гIуцIун хадуб, гьев лъугьана гьеб багъа-башариялъул нухмалъулезул цоявлъун. Гьелдаго цадахъ гьев вукIана Кавказалъул миллатазул конфедерациялъул членлъун.\nАхираб лъабго соналда жаниб «Садвалалъул» лъабабилев чи холев вуго ричIчIизе захIматал ахIвал-хIалаздаян рикIкIунеб буго гьеб гIуцIиялъул гIахьалчагIаз. Араб соналъул 24 марталда Каспийск шагьаралда Ленинил къотIнов хун ватана гьезул цояв МухIамадрахIимов Руслан.\nПаталогоанатомасул экспертизаялда рекъон, гьев хун вуго гьава цIазе кIоларого. ГIагарлъиялъ рикIкIунеб бугоан, гьев гъанкъун вугин. Амма цIех-рехалъ чIезабун буго гьев хвеялъулъ кинабгIаги криминал батичIилан.\nЖиндир цIар прессаялдаса рехсезе бокьичIев «Садвалалъул» цеве вукIарав активистас «Эркенлъи» радиоялъе абуна, цереккунги гьеб гIуцIиялъул гIахьалчагIи хвеялъулъ гIемер ричIчIуларел жал рукIанин.\n«ГIажаибал хIужаби гьенир гIемер рукIана. Дов МухIамадрахIимов Руслан хвараб мехалъ дун вукIана моргалдаги, дида гьесул жаназаги бихьун букIана. Паталогоанатомас бицана, гьесул трахея хъахIиллъун бугин, гьев гъанкъараб къагIида бугилан.\nЩокъроб цо щибалиго тамахаб жоги къазабун, хухьелги къотIизабун хвезавун вукIиналда кIудияб щаклъи букIана. Амма черхалда тIад киналгIаги лъалкIал рукIинчIо. Кварил лъалкIал рукIинчIо ялъуни гьев лъицаялиго ккун вукIин халлъулеб букIинчIо. Гьединго чIезабуна, ракI гьесул унтараб букIинчIин, кинабгIаги инфаркт букIине рес букIинчIин.\nГьев хун хадуб цIех-рехчагIаз лъазабун букIана гьесул документал рилун ругин, видеорегистратор гьечIин. Амма хадув дун цIех-рехалъул комитеталде щварабго, гIолохъанав следователасухъ ругоан гьесул документал. БичIчIулеб гьечIо, щай тIоцебе додин лъазабураб, хадур кин ратарал документал. РичIчIуларел жал гIемер рукIана. ХIасил, уголовияб дело гьелда хурхун рагьичIо, Руслан хвеялъулъ кинабгIаги такъсирги гьечIилан чIезабуна официалияб къагIидаялъ».\n2013 соналъ гIажаибал лъугьа-бахъиназда хвана цойги садвалалъулав.\nДоб мехалъ полициялъ ккун вукIана цевеккун МахIарамкент мухъалъул бетIер ХIажиев Абрек чIваялда жинда щаклъи бугев Насир Примов. Амма гьев щаялиго полициялъул бутIаялда хун вуго. Официалияб баяналда рекъон гьев хун вуго рекIел приступ щун.\nАмма гIагарлъиялъ рикIкIунеб буго, гьев полициялда вуххун хвезавун вугин. Гьесул вац Нияз Примовас информалатазе бицунеб букIана, гьесул черхалда гIемерал вуххиялъул лъалкIал рукIанин. Насир Примовги вукIана лезгиязул миллияб багъа-башариялъул жигарав гIахьалчилъун.\n"Садвалалъул" лъабабилев чи гIумруялдаса ватIалъана баянаб гуреб къагIидаялда\n"Дагъистан - Азербайджан": гьудуллъи бихьулеб гьечIо\nС.Ниналалов: "90-лел соназда гIадаб хIакъикъат загьирлъулеб буго"


Щиб кколеб Авар ТВ? — Аварский видео портал\nГлавная → Видео → avartv ялъул передачаби → Щиб кколеб Авар ТВ?\nЩиб кколеб Авар ТВ?\nМухIаммад Лабазанов · 85 роликов\n1610 / +11\nКатегория ролика: avartv ялъул передачаби\nТеги: аварский язык, аварский видео портал, авар тв\nМагIарул интернет канал Авар ТВ гIуцIиялда сверухъ баянал ва хасал пикраби.\n<iframe width="420" height="315" scrolling="no" src="//avartv.ru/embed/207" frameborder="0" allowfullscreen></iframe>\n0 # 11 июня 2013 в 04:21 0\nХ1ал ч1ахъаги нужеца шагьарузул къват1азда васал кин ралагьулел рук1арал?\nАдминистратор # 11 июня 2013 в 17:45 +1\nЦеве ккарав ч1езавун ва гьесие мун маг1арулав вугищ абун суалги кьун ралагьулел рук1ана. Микьго маг1арулав к1алъазавуравго гьезда гьоркьоса к1игоясда гурого мац1 лъалеб батич1о, гьездаги гьолоч1ван г1ат1 г1адин гъура-чункизе лъалеб бугоан. Гьелъ бихьизабулеб буго шагьаралда ругел г1олилаз рахьдал мац1алде щиб к1вар кьолеб бугебали. Гьезда данде ккун гъол ч1ах1ияб г1елалъул г1адамаз кин бицунеб бугеб маг1арул мац1али гьебги бихьулеб бугоха гьабго роликалда.\n0 # 11 июня 2013 в 19:05 0\nГьал к1иялго лъик1 к1алъалел руго гури\nСайпулагьилазул МухIамадханасул МухIамад سايفۇلاهێلازۇل مۇحامادخاناسۇل مۇحاماد # 16 июня 2013 в 23:46 +1\nМашалла, лъик1аб иш буго, жеги къвариг1ун буго прямая трансляция, телевизоралда г1адин кидаго передачаби рук1ине, кинабиги рахъизе\nАдминистратор # 17 июня 2013 в 11:34 0\nГьеб ишалъе бищун цебе къвариг1уна Мух1амад профессионалазул команда. Гьабсаг1ат Авар ТВ ялъул иш нухда бачунел к1иго-лъабго любитель-энтузиастас гьеб ц1аларо. Гьаб х1алт1уде интерес бугел гъорлъе къабул гьаризе х1адур руго.\nСайпулагьилазул МухIамадханасул МухIамад سايفۇلاهێلازۇل مۇحامادخاناسۇل مۇحاماد # 17 июня 2013 в 12:27 +1\nамма х1укуматалъги кумек гьабизе ккола, законалги рахъун, цинги гьеб ишалъе г1арацги бичан, цинги нилъер школазда зах1матго буго киналго дарсал кьезе маг1арул мац1алда, интернеталда бегьула\nТ1агьират Алиева # 11 января 2014 в 14:57 0\nДида т1оцебе бихьулеб буго Авар ТВ интернеталда жакъад,бокьилаан лъазе кисан гьелде балагьизе рес бук1унебали.\nАдминистратор # 12 января 2014 в 00:59 0\nГьаб сайталда гурого т1ок1аб кисанха гьеб бихьилеб. Телевизоралдасан балагьизеги ресал руго амма гьелъие хасаб интернеталдасан х1алт1улеб телевизорги къвариг1унаха смарт тв\nМух1амад Нурмух1амадов # 12 декабря 2014 в 22:20 0\nРак1алдаго гьеч1о ккана гьаб сайталде т1аде дун. Нужедаса дун ц1акъ вохана. Авар тв бук1ине ккола маг1арулазе гъанситолъун. Гьенир рорхулел суалал рук1ине ккола жакъасеб къояялъ нилъер г1умруялда дандч1валел нилъ рохулелги, нилъер пику т1ад х1ат1изабулеги ва гьединго нилъеда т1ад рекъезе зах1маталги суаллал. К1удияб халкъалъул пикру кидаго бук1уна бит1араб. Гьабулеб данде билъаги.


РАК1АЛДЕЩВЕЙ «АХ1УЛГОХ1» Г1АММАБ КЪИСМАТ. - 27 Января 2017 - Хунзахская Газета "Сельский труженик, Росдал захIматчи"\nСуббота, 24.02.2018, 22:40 | RSS | Приветствую Вас Гость\nГлавная » 2017 » Январь » 27 » РАК1АЛДЕЩВЕЙ «АХ1УЛГОХ1» Г1АММАБ КЪИСМАТ.\nРАК1АЛДЕЩВЕЙ «АХ1УЛГОХ1» Г1АММАБ КЪИСМАТ.\n20 январалъ Унсоколо районалъул Г1ашилт1а росда аск1об рохелгун пашманлъиги, нилъер цебесеб тарихияб рак1алдещвейги жубараб ах1вал-х1алалда Дагъистаналъул т1алъи, динияб идараялъул вакилзаби, бат1и-бат1иял г1уц1абазул х1алт1ухъаби, росабазул жамаг1аталги г1ахьаллъун т1обит1ана «Ах1улгох1» культуриябгун тарихияб, г1аммаб рак1алдещвеялъул ва г1аммаб къисматалъул мемориалияб комплекс рагьиялъул тадбир. XIX г1асруялъул Россиялъул тарихалда аслияб бак1 ккола Кавказалъул рагъалъ. Г1асруялъул ункъил бут1а-25 соналдасаги ц1ик1к1араб заманалъ халат бахъана гьеб маг1арулазе. Гьеб рагъалъ гъорлъе рачана кавказалъулалги г1урусалги, ай т1олабго улкаго. Рагъ байбихьиялъе аслиял г1иллабилъунги Турция, Персия ва Россия г1адал к1удиял улкабазул Кавказалъулгун Каспиялъул раг1аллъабазул ракьазда кверщел гьабизе бугеб къасдал рук1ана. 1813 соналъ хъвараб Гюлистаналъулаб ракълилаб къот1и-къаялда рекъон Дагъистан Россиялде гъорлъе ана. Амма пачаясул х1укуматалда дагъистаниязул мурадазде данде кколеб политика г1уц1ун бажарич1о доб мехалъ. Гьез х1исабалде босич1о дагъистаниязул аслияб бут1а эркенал жамаг1атазул узденал рук1ин ва т1адтарал ханзабазеги бегзабазеги гьел мут1иг1лъизе гьеч1олъи. Гьелъул х1асилалда лъугьана пачаясул аскарги бак1алъулал ханзабиги цо рахъалде ва г1адатияб халкъ цогидаб рахъалде ккараб к1ирикьи. Байбихьана раг1и дандеккунгут1и, дандеч1ей.\nГ1урус армиялъе Кавказалъул рагъ бук1ана кьурич1ого пачаясул амру т1убазабилъун. Маг1арулазейин абуни, гьеб бук1ана пачаясул зулмуялдаса ц1унизелъун, чияда рараллъун гьеч1олъиялъе, жидерго эркенлъиялъе г1оло гьабулеб ц1об гьеч1еб рагълъун. Кват1ич1ого г1урусазул офицерзаби дворяназда, х1атта мухъилал солдатазда бич1изе лъугьана гьеб ах1вал-х1ал ва гьезул рахъ кквезе лъугьана гьелги. Доб заманалъ Дагъистаналда вук1арав декабрист Александр Бестужев-Марлинскияс хъвалеб буго:\n«Рагъизеян рит1ана-вацлъи лъазабулел руго»,-ян. Амма рагъуца цере лъун рук1ана жиндирго кьварарал законал-т1алабал. Кавказалъул рагъ бук1ана к1иябго рахъалъе балагьаблъун. Муг1рузул шарт1азде ругьунлъич1ел г1урусазе кколел рук1ана ч1ах1иял камиял. Камиял рук1ана маг1арулазулги. Къокъаб заманалда жаниб Шамилида к1вана ч1ара-хьараб Имамат пачалихъ г1уц1изеги гьелъул рак1лъун Ах1улгох1 гьабизеги. Ах1улгох1да х1ет1е ч1езегицин бак1 гьеч1ин абула гъазизабазул бица белъинч1еб. Маг1арулазул бах1арчилъиялъе г1орхъи бук1инч1о гьениб. Гьезул бихьинчилъиялъулги къох1ехьеялъулги бицен Россия тун къват1ибги т1ибит1ун бук1ана. Раг1ана гьеб пачаясдаги. Гьенир рагъулел рук1ана бихьинал-руччаби, херал-г1олилал бат1а гьарич1ого, х1атта т1убарал хъизамалгицин. Кинабго рахъалъ парсаз сверун ккураб Ах1улгох1да бук1инч1о гьекъезе лъимцин. 40-50 метраялъул борхалъуде, гъоба г1урухъа баччулаан гьенибе лъим. Цояб гох1даса цогиялде нахъе къазе ккарал маг1арулал харулел рук1ана кварил гьабураб малиялдасан. Киналго рахун лъуг1идал, цо ч1ужуг1адан уна хадур лъугьарал г1урусазе теларилан кварил мали къот1изе, амма гьей мурадалде щвеч1о. тушманасул гуллица ракьалде щапизаюна гьей. Гьеб бихьарав гьелъул васас гьарула жив виччайин гьеб къот1изеян. Лъукъарав херас васасухъе кьола жиндирго ханжарги т1ок1алъ гьаб жиндие х1ажалъизе гьеч1илан. Парсиве к1анц1арав васас мали ккола ва къот1араб гьебгун гьалагаб г1урул карачалабаз вахчизавула абадиялъе. Гьеле бах1арчилъиялъул гьит1инабго мисал. Гьединал дагьалищ гьенир ккарал, хвасарлъиялде хьулго гьеч1ел, г1умруялъул ахирисел лах1затаз муридзабаз ирсилазе нахъе тарал.\nКавказалъул рагъул г1асилъиялъулги, гьелъул г1ахьалчаг1азул бах1арчилъиялъулги г1емерал нуг1зал руго Дагъистаналдаги чачаналъги. Ах1улгох1 гьезул аслияб ккола. Халкъиял биценалъ ва тарихиял хъвай-хъваг1аязда бук1ун гуреб, доб заманалъул бах1арчилъиялъеги къох1ехьеялъеги бараб памятник бук1инч1о жеги. Жиндир заманалда Кавказалъул рагъул къурбанал рак1алдещвеялъул мемориал г1уц1иялъул пикру рит1ухъ гьабун бук1ана улкаялъул президент Владимир Путиницаги. Г1ашилт1а мемориалияб комплекс базе байбихьана 2016 соналъул февраль моц1алъ. Гьениб кьуч1 лъолаго дуг1а гьабуна Дагъистаналъул муфтий шайих Ах1мал-х1ажица, мах1ачхъалаялъул ва Грозныялъул епископ Варлаамица. Гьеб баялъул х1алт1и т1аде босун бук1ана «Таврия» ООО-ялъ. Мемориал бан буго инвесторазул ва г1адамаз садакъаде кьураб г1арцухъ.\n17 метр борхалъиялъул сиги выставкабазул залги гъорлъе бачуна комплексалъ, аск1обго буго мажгитги. Гьабсаг1аталда выставкабазул залалда лъун буго машгьурав художник Франц Рубоца бахъараб «Ах1улгох1де гьужум» абураб сурат-панорама ва кавказалъул рагъул церехъабазулги пачалихъиял х1аракатчаг1азулги портретал.\nПросмотров: 238 | Добавил: NiGMaT | Рейтинг: 0.0/0


ЦIатариялъухъ тIолго Шималияб Кавказалъул, Чачан хутIун, хутIарал республикаязул бугеб гIаммаб налъул къадаралъулъ 55 процент кколеб буго гIицIго Дагъистаналъул налъи.\nСоналдаса соналде цIатариялъухъ гIарац кьунгутIи тIагIиналъе гьарулел тадбирал согIлъизаруниги гьеб гIунгутIи тIагIунеб гьечIила.\nГьал къояз Шималияб Кавказалда газ бикьулеб аслияб гIуцIилъун кколеб «Газпром межрегионгаз Пятигорск» абураб гIуцIиялъ Шималияб Кавказалда президентасул ишал кодосев хисулев Сергей Милейкогун гьабураб къотIиялъул хIасилалда бахъун буго цIияб план, газалъухъ налъаби дагьлъизариялъе. Шималияб Кавказалда «Газпром межрегионгаз Пятигорск» абураб гIуцIиялъ газ чIезабулареб бакI кколеб буго цо Чачан республика. ХутIарал киналгIаги республикаязул бутIруз гьеб хIукуму къабул гьабунги буго. Гьеб гIуцIиялда цебе Шималияб Кавказалда ругел газалъул налъабазул къадар кколеб буго 50 млрд. гъурущ, гьелъул 55 процент кколеб буго гIицIго Дагъистаналъул налъи.\nДагъистаналда цIатариялъухъ гIарац бакIариялъе гIадатиял лъазариязул хIасил ккунгутIиялъ, 2014 соналъул ахиралда, ункъазарго рукъалъе газ къотIизабун, азаргоялдаса цIикIкIун рукъзабахъ дагь гьабун букIана, гьелъул хIасилалда бакIарун буго 71 млн. гъурущ.\n2015 сон байбихьаралдаса низам цIунулезухъе 98 чиясда хурхун иш рагьиялъе документал кьунин, гьезул гIаммаб нилъиги 800 млн. гъурщидаса цIикIкIун бугин баян гьабулеб буго «Газпром межрегионгаз Пятигорск» гIуцIиялъул Дагъистаналда бугеб бутIаялъул вакилас.\nЦо гуреб, чанго соналъ газалъухъ гIарац къоларого бугин гIадамаз. Гьелда тIадеги, щибаб къойил хал гьабулел хIалтIухъабаз анцI-анцI рукъалде къануналда рекъечIого бачун батулин цIатарийин баян гьабулеб буго гьеб гIуцIиялъул вакил Имав ЗайнулгIабидовас.\nИмав ЗайнулгIабидов: «ЛъагIалабаз гIарац кьоларого буго газалъухъ гIадамаз. Гьанже хIукму гьабун буго 2014 соналъухъ бащадабниги гIарац кьурал гIадамазе заман кьезе гьеб тIубан бецIизе. Араб соналъул ноябрь моцIалдаса бахъун кьваризаруна гIарац кьоларого ругел чагIигун гьабулеб хIалтIи. Санаца гIарац кьоларого ругел гIадамазе гьеб тIубан къатIинабизе буго».\nАмма гьединал тадбиразулгицин хIасил кколеб гьечIин, араб соналъ букIараб налъул къадаралде данде ккун гьаб соналъ бугеб гIицIго 3 проценталъ гурого дагьлъун гьечIин баян гьабуна гьес.\nГазалъухъ гIарац кьезе кколел абоненталгун, гьарун, лъазариял ритIиялдаса бахъун, диваналде ахIиялде щун хIалтIи гьабулила, амма кколеб хIасил гьечIила.\nМарталда монополиялда данде чIараб Хъулухъалъул вакил ГIабдула Багандовас лъазабун букIана Дагъистаналъул газалъухъ бугеб налъи 24 млрд. гъурщидаса цIикIкIун бугин. Гьеб суал борхун букIана Сергей Меликовасги, коммуналиял хъулухъазул даража бахинабиялъул бицунаго. Гьес лъазабун букIана, пайда босараб газалъухъ гIарац кьезабизе кIоларел чагIигун коммуналиял хъулухъазул цIигьариял къабул гьариялъул кинин бицинеб.\nГIарац кьунгутIи гуребги гIиллаби ругин, гьединал чIахIиял налъаби рукIиналъейин баян гьабулеб буго экономист Андрей Меламедовас. Масала, гьал къояз монополиялда данде чIараб Хъулухъалъ «Махачкалагаз» гIуцIиялда гIакIа кIотIанила 225 азарго гъурущ. МахIачхъалаялда гIумру гьабун йигей гIаданалъе рокъобе газ бачаралъухъ гьез цIакъ гIемер гIарац тIалаб гьабидал, гьей гIаданалъ монополиялда данде чIараб Хъулухъалда лъазабун бугила.\nАмма кин бугониги, гIадатиял гIадамаз гIарац кьунгутIи гурин аслияб гIилла бугеб гьедигIан кIудияб налъи букIиналъейин рикIкIунеб буго экспертас. Гьелъие аслияб гIилла бугила предприятияз ва цогидал гIуцIабаз гIарац кьечIогон рукIине хIиллаби гьарулел рукIин.\nАндрей Меламедов: «Цоги кIиго нухалъ гуро нилъер республикаялда ратун рукIарал бикъун газгун хIалтIуел кирпиз къотIулел заводал. Жакъа къоялъги гьединал заводал гьечIин абизе бегьуларо. Гьез газалъухъ гIарац бакIаризе кколел чагIазе ришватги кьун гьарула гьединал ишал. Гьеб гIарац уна инспекторазул чунтбухъе. Цогидаб гIилла ккола жакъа гьеб газ кколеб къагIидаялъ бачунеб бугони гьелъухъ цIакъ гIемер гIарац тIалаб гьабула газалъул гIуцIабаз. Масала, МахIачхъалаялда босанани, жакъа анцI-анцI гIемертIалаял минаби руго къануналда рекъечIого газ бачарал, гьел минаби цин шагьаралъул планалдацин гьечIогон, гIемер саназ рукIуна гьаваялда, гьез я газалъухъ, я токалъухъ гIарац кьоларо хIукуматалъе. Гьеб гIарац уна хасал чагIазул чунтбухъе».\nГьединго абизе кколила ракI бацIцIадго гIарац кьолел гIадамал гIемер ругин, амма гьезие хIилла гьабулин газалъул гIуцIабаз, гьезего гьечIел тарихал хъварал лъазариял рачIун. Нагагь, гьелъул цIехон гIадамал анани, компьютералъул гъалатIилан абулила хIалтIухъабаз.\nЦо гIадамаз гIарац кьуунгутIи гуреб, цогидал гIиллаби ратиялда щаклъи ккун, араб соналъ Дагъистаналъул прокуратураялъ тIобитIараб халгьабиялъул хIасилалда батун буго кIинусгоялдаса цIикIкIун чиясда тIад гIазалъухъ налъи хъван, гьел гIадамал газго бачинчIел рукъзабахъ гIумру гьабун ругел мехалъ. Биччазего биччачIеб газалъухъ 7 млн. гъурщидаса цIикIкIун налъи хъван батун буго «Газпром межрегионгаз Пятигорск» гIуцIиялъ.\nХъутабазул росаби гьариялде данде митинг


Политика, Январь 01, 2013\n«БитIун» хъвачIони чIвазе руго…\nГьал къоязда интернеталда баккана изну гьечIого яргъид гIуцIаразул журналистазде хитIаб. Гьез тIалаб гьабулеб буго жигьадалъул суалал рорхулаго битIараб информация кьеян.\nХIажимурадие- «ГIумру журналистикаялъе кьуралъухъ» премия\nГъоркьисала 15 декабралда МахIачхъалаялда чIварав журналист Камалов ХIажимурад мустахIикълъана «Гьунар хIисабалда журналистикаялъухъ» кьолеб Сахаровасул цIаралда чIезабураб премиялъе.\n«Эксперименталияб» батальон. Хадуб щиб?\nАраб рузман къо 16 ноябралдаса байбихьун 23 ноябралде щвезегIан Дагъистаналда ккарал лъугьа-бахъиназда гьоркьор рехсезе бегьула республикалде гьабун букIараб хъуй кIудияб кIиго визит.\nМахIачхъалаялъул аэропорталдасан вачун арав Генуса лъабго гIолохъанчиясул цояв – МухIамадов АхIмад - виччан вачIана 16 ноябралъул сардилъ.\n16 ноябралда Дагъистаналъул микьго мухъалде транспорт хьвадулеб шагьранух къан букIана гендерица.\nШималияб Кавказалда сверун эксперт Лиз Фуллерица Дагъистаналда ккарал аслиял лъугьа-бахъиназда сверун хIадурараб щибаб анкьилаб баян.\nГьанир-дора «бесдалаллъун» рукIинегIан «лъимал» гIемераб Дагъистаналдаго лъикI\nНугъай миллаталъул чагIазе автономия кьей тIалаб гьабун хъвараб кагъат битIун буго Россиялъул президент Владимир Путинихъе гьал къоязда. Гьеб хитIабалъул авторал ккола Дагъистаналъул Нугъай мухъалда гIумру гьабулел гIадамал. Амма гьеб автономиялда дандечIей загьир гьабулеб буго республикаялъул тIалъиялде гIагарал нугъаяз гуребги, оппозия хIисабалда кидаго къватIире рахъунел нугъаязгицин.